url: =LESSON 13 (DECEMBER 17 – 23) | JOB A ZIA LE TONG ~ MUC\nLESSON 13 (DECEMBER 17 – 23) | JOB A ZIA LE TONG\nTU KAAL SUNG SIM DING: Job 1: 1,8; 29:8 -17; 31: 1-23; Pai. 20:17; Matt. 7:22 -23; 5: 16; Eph. 3:10.\nKAMNGAH: “Tua ahih manin upna le sepna kizom khawm a, sepna in upna a kicinsakna thu na thei uh hi.”James 2:22.\nJob sunga kigelh thu manpha tampi banah Job nunzia mahmah zong thupi hi. Pasian in a muan mahmah, Pasian tungah a citak, a upna khahsuak lo Job in kua hiam? A thuak gimnate bang hangin thuak cih thei lo-in, a thuak gimnate hangin a hehna, a thangpaihna a pulaak Job in a bangci mi hiam?\nJob sunga thute in a gim thuak khit a thupiang vive hi zaw hi. Ama nunzia en lehang Topa tungah a citak mi, gimna bangbang thuak taleh, Pasian kiang pan taikhia dingin Satan in zolzol taleh bang hangin a upna a khahlo mi hi,cih kimu thei hi.\nJob in bang tawh kibang hiam? Koi bangin Job nunzia in Topa tungah citak nunzia ding hong hilh hiam?\nUZ PAN HONG PAI MIPA\nJob 1:1, 8 sim in. Job ii zia le tong bang pulaak hiam?\nJob in a thuak gimnate bang hangin thuak cih a lawmte’gen a zak loh om lo a, ahi zongin a zak thute tawh kilehbulh thuman kimu hi. Ama cihtakna, hoihna hangin Satan in Job gimpia hi. Job in bang zahin thumanin citak hiam? Job pen paubaang lo mi khat hi. Paubaang lo cih hangin mawhna nei lo cihna hi lo hi. Pasian mai-ah a paubaang lo mi in upna thu ah a khangto mi, Pasian lamet bangin a nungta mi ahi hi. Hebrew kammal in ‘tam’ kizang a, Greek kammalin ‘teleios’ kizang hi. A khiatna in ‘kicing’ ‘khangcing’ ‘picing’ cihna hi (The SDA Bible Commentary, vol., 3., 499). Job in thuman, citak mah hi taleh a nunung lamah picing zo taktak lo hi. Picingin khangto to hi.\nNihna ah Job in thuman hi. “Thuman’ cih a khiatna in ‘thutang,’ ‘thuman,’ ‘khial lo’ cihte pulaak hi. Job in gammi hoih mahmah khat ahi hi. Thumna-ah Job in Pasian kihta hi. Pasian kihta cih kammal in Thuciam Lui ah Israel mite nunzia ding ahih mah bangin Thuciam Thak ah zong Gentile mite nunzia ding zong ahi hi (Sawl. 10: 2, 22).\nJob in siatna namcin pelh hi. Topa in zong tua mah bangin ciamteh hi. Topa in Satan kiangah “Ka nasem Job na phawkkha hiam? A paubaang lo, a thutang, Pasian zahtakin gamtat hoih lo a peel amah tawh a kibang midang leitungah na mu kei ding hi,” a ci hi (Job 1: 8). A tawpna ah Job in Pasian a up, Pasian mi taktak ahihlam a nunzia panin kimu hi. Tua ahih manin a nunzia in Khrih sungah a nungta mi ii nunzia ding hi-in , ama nunzia in vantungmite le leitung mi khempeuh tungah teci ahi hi (1Kor. 4:9).\nJob dinmunah nangma thu kigelh ding hi leh koi bangin kigelh ding hiam? _____ gamah ______ kici min nei mi khat a om hi. Tua mipa a paubaang lo, a thutang, Pasian ____________ mi khat hi a, amah in ________________ peuhmah peel hi.\nGANHINGNAWI TAWH KISIL\nJob in a thuak gimna khempeuh ngaihsunin nidangin bangzahin nuamtakin a nunzia hih bangin pulaak hi: “ka bawngtal le ka keelte in nawi deih zahzah hong pia uh a, suang tam penna nangawngah ka oliv kungte hoih mahmah hi, ci-in pulaak hi (Job 29:6). Mundang khat ah “ Ka nuntakna nidanga bang hi kik hen la, Pasian in kei hong et hun lai bang hong hi kik leh ka ut hi” ci hi (Job 29:2). Hebrew kammal ah “Pasian in kei hong en hi” cih kammal a khiatna in Pasian in a mite a kepzia pulaak kammal hi.\n( Late 91:11; Gam. 6:24). Job in nuntak hoihin nungta hi. Amah mah in zong nuntak hoih a neihlam kitel hi.\nJob 29: 8 -27 sim in. Midangte in Job a muhzia a kipan koi bangin a gim mite a huhzia pulaak hiam?\nJob in mite zahtak mahmah mi khat hi. Job in khuasung upate a kikhop uh ciangin mite zahtak khatin om hi cih thu in gamsung makai khat ahihna kimu thei hi. Tua bang munte ah mi thupite, mite zahtak makaite bek tu uh hi. Job zong khuasung upa makai khat hi. Milian khat ahih hangin mi nunniamte in itin, zahtak uh hi. Cimawh gentheite, mittaw-te, meigong tagahte, khebaite le amah bangin a cithei lo mite huhin, amaute panpih hi. Topa Pasian in a thupha piak a ngah, a sepna peuh ah a daupai mi nuamsa khat ii nunzia hong lak hi. Tua bang mi in pahtawi-na ngah ding kilawm hi.” Ellen G. White, Education, 142.\nHih thute in Job a cihtheihna a hang hong hilh hi. Mite mai le Pasian mai-ah maipha ngah hi. Milian, upa makaite, mi minthangte zahtak ding mah hi. Ahi zongin bang mah neilo-te tawh koi bangin kizopna nei thei ding i hiam?\nMITTE LE LUNGTANG\nJob in ama gamtat hoihna, sianthona, diknate mite mai-ah kisialhpih tawh kibang hi. Lai Siangtho in tua bang lungsim, gamtatna deihlo hi (Matt. 23). Ahi zongin Job in tua bang lungsim nei lo hi. Job in bang siksanin thugen a, bang hangin tua bangin thu gen hiam ci-in ngaihsut kul hi. Mite ngaihsutna ah Job in siatna tawh kidim ahih manin gim thuak hi. Ahi zongin amau gendanin Job in siatna bawl lo hi. A thuak gimnate a thuak dingin kilawm lo hi. Tua thu hangin Job in a beisa a nunziate ngaihsun kik hi.\nJob 31: 1-23 sim in. Job in gimna a thuakma a nunzia bang pulaak hiam?\nJob in a gamtatzia le a lungsim ngaihsutnate in a siangthozia pulaak hi. “Ka lungtang in ka mit zui leh” (Job 31:7) ci-in pulaak a, siangthona in gamtatna bek hi lo-in a kimu thei lo i ngaihsutna, lungsim puakziate zong a siantho ding hi, ci-in hong hilh hi. Pasian in gamtat zia le tong banah lungsim, ngaihsutna a sittel Pasian hi. ( 1Sam. 16:7; Pai. 20:17; Matt. 5:28). Job in pumpi tawh va mawh loh hangin lungsim tawh mawhna zong mawhna hi, ci-in pulaak hi. Pasian in a thuciampih Israel minamte a pianma pekin a man Pasian theihtelna om khin ahihzia kimu thei hi.\nJob 31: 13 -15 sim in. Bang hangin thupi mahmah hiam?\nJob in mihing khempeuh Pasian’ muhna-ah kikim ihihna limtakin pulaak hi. Tuhun mah bangin ama hun lai-in mihing kikimna kigen nai lo hi napi, tua bangin Job in mihing kikimna pulaak theih pen lamdang mahmah hi. Mi kimkhat in midangte sangin a mihing hihna uh a lian zaw-in kipulaakin, midangte neumuhin, amau ngah ding hamphatnate nial uh hi. Ahi zongin Job in mihing khat ii manphatna, a ngah ding hamphatnate Pasian kiang panin hong pai hi, ci-in pulaak hi.Job in ama hun lai-a mite’ ngaihsut khakloh thute pulaak hi. Ama hun lai sangin kum tampi a madawk khol mi khat ahihlam kimu thei hi.\nWEDNESDAY DECEBER 21\nSUANG TUNGA INN\nJob 31: 24 -34 sim in. Job’ thu bang hong hilh hiam?\nTopa in Job tungah a bawl khempeuh pulaak hi. Job in a up thu nuntakpih hi. Pasian tawh kizopna kip a nei mi ahihna kilang hi. Tua thute hangin a lawm thumte in Job langpan mahmah uh hi. Job in Topa’ thu mang, citak hi. Tuate sangin a hong hilh thuthuk lianpi om hi. A beisa-in Job a nunzia in a tuahkhak gimnate koi bangin kizom hi, cih thu ngaihsun in. A zi sawl bangin Job in Pasian samsia-in a si ziau ding hi lo hi (Job 2:9). Job in Topa tungah cihtakin, Topa a muan manin a piang na khempeuh tuak zo hi.\nMatt. 7:22 – 27 sim in. Job in Topa tungah a thumanzia bang kimu thei hiam?\nJob in nisimin ze-etna neu tuamtuamte a zawhtohtoh manin in a lian mahmah ze-etna, gimnate nawktan zo hi (Luke 16:10). Thuman thutak ah citakin a up thuman pan lampial lo dingin khensat ahih manin Job in Topa’ deih bangin nungta hi. James in a pulaak upna tawh a nungta mi nunzia Job nuntakna ah kimu thei hi. “Upna le sepna kizom khawm a, sepna in upna a kicinsakna thu na thei uh hi” (James 2:22). Hih thu in Khrih a um mite’ nunzia ding hong hilh hi. Job sungah hih thulaigil kimu thei hi. Job in eite bang mahin cilesa tawh nungta mah taleh Topa tungah citakin Ama’ hehpihna in Topa’ deih bangin nungtasak hi.\nJob bang mahin Topa tungah citak thumanin a nungta dingin khensat ding bang na nei hiam?\nA KICING PASIAN’ PILNA\nEliphaz le Temanite in “Na gamtatna in Pasian’phattuamna ding bangmah piangsak lo a, na hoihna in Pasian hoihsak tuan lo hi” ci-in Job zahpih uh hi. Vantung a Kidona Lianpi siksan lehang hih kiho na in a mawkna hi. Job in thumanin nungta-a, paubaanna neilo-in a nuntakna in Topa lungkimna ahi hi. Job bangin thuzui mi khempeuh a nungta dingin Topa Pasian in hong deih hi.\nMatt. 5: 16 sim in. Eliphaz in Job a dot thute koi banin hong theitelsak hiam?\nJob in Topa tungah a citak zo diam? Satan in Job pen citak zo lo ding hi, ci-in pulaak hi. Topa Pasian in ahihleh citak ding hi,ci-in pulaak hi. Job’citakna in Satan tungah Topa Pasian zawhna kilangsak hi. Hih thu in thuneu tawh a kibat hangin na khempeuh huamkha hi. A vantungmi masa in “ Pasian vangliansak un”ci-in thu pia hi (Mang. 14:7). Jesuh in “Note gamtatna hoih in Pasian min thangsak hi” ci-in pulaak hi (Matt. 5:16). Job gamtat in Pasian min thangsak hi. Eite zong a tuaci dingin hong deih hi.\nEph.3:10 sim in. Bang thulaigil kipulaakin koi bangin Job sungah kimu thei hiam?\nTopa Pasian’ min thanna ding le Ama limlemel suun dingin Topa a zui mi khempeuh nunzia a khel dingin Pasian in a tawntungin nasemin hong puahpha hi. Mihing in amah a piangsak Topa Pasian lim le mel a neih ding kisam hi. Amah nung a zui mite nunna in Pasian vangliatna, Pasian hoihna kilangsak ding uh hi. Ellen G.White, The Desire of Ages, 671.\nKum tul tampi a sawt khit hangin Job’ nunzia in Topa thu-um mite’ nunzia ding hong hilh hi. Tua bang nuntakna in hamphatna ahi hi.\nNa nunna ah bang in Pasian a thangsak hiam? Na dawnna in na nunzia bang pulaak a, koi bangin nungta ding? Na kikhel ding bang om hiam?\nNGAIHSUTBEH DING: Protestant khempeuh in upna tawh hotkhiatna kingah hi, cih thu lenkip hi. Hih upna in Eden huan panin hong kipan upna hi (Pian. 3:15), Abraham in a gamtatna tawh pulaak hi (Pian.15:6;Rom. 4:3) Paul in zong hih thu hilh kawikawi hi. Upna tawh hotkhiatna kingah hi, cih thu ah Kha Siangtho nasep kihel hi. Kha\nSiangtho in i sungah na a sep ciangin a kimu thei gah gahkhia hi. Tua in hotna ngah nading hi lo-in, a ngah khin hihna pulaak zaw hi. Job nunzia in Kha Siangtho tawh kidim nunzia hong hilh hi. Hih pen Khrih hehpihna sungah khantohna, a hih kei leh siantho-na kici hi. Thu-um mi khempeuh a siangtho ding ahi hi.Tua siantho-na om lo-in Pasian mai kuamah in mu lo ding hi (Heb. 12:14). Siangthona cih ciangin Pasian aa dingin tuamkoih, cihna hi. Pasian in Israel mite tawh thuciam a bawlna ah Pasian in amaute kiangah “note na siangtho un. Bang hang hiam cihleh keimah\nTopa na Pasian uh ka siangtho hi,”ci-in kipulaak hi (Siam. 19:2). Thuciam\nLui le Thuciam Thak ah kammal tuamtuam tawh sianthona a kipulaak hangin a vekin Topa Pasian in thu-um mite sung panin a hong sepkhiat thu hi, ci-in kimu thei hi. Siantho-na pen gamtat zia le tong khantohna panin hong piangkhia hi. “ Sianthona i cih in mihing in kipuahpha ding a khensat ciangin Kha Siangtho in tua khensatna tawh kopin a picing nuntakna lamah hong puahpha toto hi.” Handbook of SDA Theology, 296.\nPasian in na a hong sep ciang bekin tua sianthona a piang thei hi bel h. Ahi zongin Pasian in thatang zangin a siang dingin hong sawl lo hi. Diktan ngahna zong thatang tawh hong sawl lo hi. Ei le ei Topa tungah kipia-in, Topa in hong siangthosakin tua sianthona upna tawh i ngah hi. Upna mah tawh dikna i ngah a, Job bang mahin Pa Pasian limlemel a suun dingin hong puahpha hi. “Note sungah Khrih lim a kilat matenga nausuahna thuak banga kong thuak kik kong it tate aw,” ci-in hong hilh hi (Gal. 4:19). “Khrih in eite etteh ding hi. A kicing, a siangtho etteh takcing ahih manin Ama nung a zui ding i hi hi. Ama kicin bangin i kicing zo kei ding hi. Ahi zongin thu-um mi in ama hih theihna ciangciang tawh kituakin Ama suun dingin hong kipiangsak hi.\n1. Topa in a hong bawlphatna dingin bang deihtelna nei na hiam?\n2. Pa Pasian bek in mihing lungsim khel thei hi. Ahi zongin a hong khel ding mihing in a phal kul hi. Amah tawh nasep ding koi bang hi ding hiam? Koi bangin kimu thei hiam?\n3. Kol. 2:6 sim in. Topa na up bang mahun Ama sungah nungta un” ci-in Paul in hong hilh hi (Kol. 2:6). Koi bangin Paul kammal in upna le thumangin nuntakzia hong theitelsak hiam?\n4. Koi bangin mimal le pawlpi in mite le vantungmite mai-ah Topa\nPasian min thangsak hiam?


timestamp: atn

url: =Ka Pa tawh khatvei… ~ Hau Za Cin :: ZOMI DAILY\nposted on 25 April 2016 at 7:00 am Lomkholna: Article, Hauzacin\n… khualzin ding in ka dingkhia uh hi. Lampi sau pian ahih manin ka tupna uh nikai khit khuazin ciangin ka tung pan uh hi. Meltheihte kiangah Zomi ngeina bangin zin ka tung uh hi. Lupna, nek leh dawn nuam mahmah ahih manin ka gim ka tawl teng uh hong dam huaihuai a, nuamtak in ka ihmu uh hi. A zingciang khuavak tungin tho in sumbuk ah ka van lei ding khempeuh uh lei dingin ka vak kawikawi uh hi. Ka deih bang uh mu paklo ka hih manun ka gil hong kial pian ta hi.\nNiangtui leh anlum khawng nek ding kizuak zihziah cih bang tamlo ahih manin a gamla sim khat ah ka paikhia uh a, ka va ne uh hi. Niangtui leh moh (anlum) a kibangin hong kilui napi ka pa in ama nektaang a phellang hong eukhia in ka kuangah hong koih a, “bangci?” ka cih leh “nang ne in” hong ci hi…\n… ka zawlte khua ah “zawlte veh” dingin ka pai uh a, nektheih tuamtuam leh sakeu khawng ka pua uh hi. Ka pa zawlte in sa leh buhsih cih bang na nei mello uh hi. Huan gina cih bang neilo, nasem zo gina omlo uh, a zawlpa te nupa lah malaria tawh cina den uh ahih manin annek ding a cimawh dekdekte ahi uh hi. Ahi zongin ka tun nitak uh pan ka ciah ni zingsang dong uh maitai tak leh deihsak takpi in hong hopih, hong zindo uh a, “zawl” ahihna uh Christian ngeina bangin itna tawh hong lak den uh hi.\nThungetna leh thupha piakna tawh zan hun hong zatpih uh a, kumsim “zawl veh” tuah zong nuam kasa mahmah uh hi. Ka ciah uh ciang, naupang mahmah lai ka hih manin ka pa kiangah, “bang hangin ‘zawl’ kinei hiam?” ka cih leh, “nidang lai in khuaveng khuapam tawh kizopna cihte na omlo in, gal leh sa tawh kidiah in khua khat leh khua khat kido in kisim uh a, tua pan Pasian thu hong lut ciangin tua bang kigalneihna te hong bei deuhdeuh hi. Tua kigim neihna te a beina dingin “zawl” kineisak ciat a, tua zawlte pen sanggam bangin a kinei, innvai, lovai ah unau sanggam khat bangin vai a kihawmkhawm ahi hi,” ciin hong gen hi.\n… gamsungah meh zong dingin ka pai uh a, Tuiphal luipi dung ka zui uh hi. Luidungah singluang puk tungah pateh po thei zel ahih manin tua lamen in a vak ka hi uh hi. Nino ni ahih manin thau zong ka pua uh a, ahi zongin vagik, gam-ak leh zulei nangawn kap ding tua ni’n ka mu kei uh hi. Guahzuk zawh ni nih ni ahih manin luinak lam ka tun toh uh ciang luigei a singluangpi khat tungah pateh (patang) na po takpi a, a luang dim in po ahih manin ka thungpi dim nih uh ka bawh khit uh ciang zong ka lo zo nai kei uh hi. Lungdam, maitai takin ciah in inn ka tun uh ciang a la nuam a om hiam ciin veng leh pam meltheihte kiangah ka gen uh a, nitumma in a hon in va delh uh a, a meh khop ciat mah uh tawh hong ciah ngeingai uh hi!\n… zan kim laitak ka akgil sungvua aklui sangak in hong phawng ahih manin ka delh uh hi. Koh sang manlang zaw hiding hiam ka akluipi uh ka lap nawn kei uh hi. Ka pa in it mahmah hiding hiven, “Na sangkahna ding uh, na sangpuan leina ding uh ci a ka gawh ngamloh hiven,” hong ci hi. Ahi zongin sangkah hun hong tun ciang sangpuan ding a hoih mahmah amah ngiat in hong khuisak a, a nit ding bang lau in football suih ciang ka suah tangtang tazen hi (pheituam tenglo a suizaw!).\n… zusa kua ka to uh hi. Pawlzu thau mahmah ahih manin mei tawh ka khut ngekngek khit uh ciang Bawngtupi tawh ka to ziahziah uh hi. Pawlzu tam mahmah ahih manin ka nek khop ding uh ka manpah uh a, a dang tampi omlai ding ahih manin tawhzom zel ka ut hi. Ka pa in, “amau zong hinna nei hi, nidang ciang i tawh dingin koih ni,” ciin ‘a kisam zah’ a ngah akisak ciang hong ciahpih ziau hi. Hinna nei khat pen a zahtakbawl siam na hi gige cih tun ka phawk hi.\n… lo ka kuan uh a, aman za duhta ahih manin za zial dingin buk ah hong sawl hi. Za zial siamlo ka hiam, ka za zial pen nihvei khawng a tep leh tum pah hi. “Nang bel za zial siamlo, zong teep ngei kei tak ni ciai maw” hong ci hi. Pate in i gamtatzia pan i mailam ding zong na theikhol peuhmah uh na hi mawk hi.\n… sing atsa ka kai uh hi. Khua khung pan khau tawh khih in ka kai uh hi. Tawn khat khawng kikai zota ahih manin leh kitangvalsak nuam pianta kihih manin kihatsak nuam pian in thakhat thu in ka kaih veva leh ka singkaih in ka khetul hong khawhkha pah lian hi. A si luang nimnem ahih manin ka pa lah ka hilh ngam kei uh hi. A guk in ka thuak uh a, ahi zongin ka khe bai pian hiding hiveng hong thei veve a, a tawpna ah, “na khe bangci hiam?” hong ci hi. “Bangmah ci kei e,” ciin ka khem sawm hi. “Na khe na pi banghang na kei ci na hiam. Sing kai lo in na ciah in,” hong ci ziau a, nial theih hinawnlo hi. Pianna pate kikhemzo dekdek zel mah leh kikhemzo khinlo himawk hi.\n… a grapes huan ah ka pai uh hi. Grapes kungte zam dimdem in, Apple kungte no hilhial a, sekpi kungte hing dipdep hi. Thawhbat leh Hai kung zong bangzah hiam suan ahih manin tawlngakna mun dingin a nuam mahmah ahi hi. Huanlu pan huantaw lam hong hawlpih a, a dung a vai ka hawl khit uh ciang buk ah tawldam uh hi. “Mihing pen i khutpan piang, i sepsa i bawlsa bekmah in lungnopna hong pia zaw hi,” hong ci hi. A Thawhbat kungte kiguksak, kibawhsak a, a Hai kungnote kiguksak mah leh heh dingin tuatlo in, “Mi neihsa a deihgawh te hehpihhuai mahmah hi,” ci ziau lel hi.\n… ka nite Kawl pan hong zin ka kha uh hi. Khuamual pan a sanggam numeite kilunglengsak nuam uh ahih manin aman zong thapia in ahanthawn hi. “I cidam dinga, i kimu kik zel ding hi….” ci hi. Mihing pen i mailam ding kigenkhol theilo a ci nuam ahi tam, ahih kei leh kihehnepna pen mihing ngeina hi cih a lahna ahi tam cih tudong ka thei nai kei hi… Hau Za Cin\nPrevious: Cidam na ~ 2\nNext: Cidam na ~ 3


url: =HAKSATNA IN PASIAN TAWH HONG KINAISAK – FGA Tulsa\nHAKSATNA IN PASIAN TAWH HONG KINAISAK\nAdmin / June 14, 2015 / FGA File\n“Ahi zongin hih a lamdang na tampite ka muhna hanginkisialin ka kisaktheih khak lohna dingin Satan sawltak banginna a sem, keima pumpi tungah natna khat hong kipia ahihmanin ka kisaktheih luat lohna dingin a hong kham hi… kathuaknate tawh ka lung a kim mahmah hi.” (2Kor.12:7-10).\nLeitunga gam khangto leh mainawtpente tel takin vel leng, a kisekhinsa na khatpeuh puahphatkik a siamte na hi hamtang uh hi. Ei Mizogam a omtein State dangte nangawn kiban zo het lo, amau sik leh na dang a sia khatpeuh kaikhawm a nekmu tampiom uh hi. I deih loh sik sia leh van sia khatpeuh mantawm cikinhong leisak uh a, a manpha zawin na sia bawlna munah zuakkikuh hi. Ngabung hawm i paih lel dingte pen Japante in na hoihzawkhatin bawl thei ci uh hi. Na a sia khatpeuh manpha taka zatkiksiamna pen mainawtna lianpi khat hi. Eite in bel a hoihsa susiain, nawngkai i sak ciang innkiu khatah i koihcip hi.\nPasian vangletna leh thupitna khat pen a kisesa a puahphaPasian ahihna ahi hi. A gilo mihing, mawhna tawh a nungta khinsate, ama ta banga nungta dingin hong puahpha in hongbawlthakkik hi.\nMihingte in i nuntak hun sungin haksatna leh nopna i tuakthei zel a, haksatna i tuak hun tam pha peuhmah hi. A enhuai, anopcittuak i cih tampite teltakin en leng, haksatna in a thahatsak, haksatna hanga lim taka nasem leh haksatna hanga gitlohna apaisante ahi uh hi. Sawltak Paul in, ” Haksatna i thuak laitaknangawnin i lungdam veve hi. Haksatna in thuakzawh hatna piangsak a, thuakzawh hatna in Pasiuan pahtakna hong ngahsak a, ama hong pahtakna in lametna lianpi hong neisak a hihna thu i thei hi,î (Rom 5:3,4) ci hi.\nKumpi David pen kumpi lian leh minthang hi a, kum 40 a uksungin a gamsung galmuang takin om hi. Tua ahih lai takin a innsung galmuang loin, haksatna khat khit khat a banbanin tunghi. Atapa in amah lehdo a, a tate si hi. Uriah zi suhsak ahih maninDavid nuntakna ah Pasian in haksatna tampi tungsak hi. Hih haksatna hangin maizumna leh mindaina thuak a, Pasian ngaihna lianpi neisak hi. A haksatna in Pasian angsung bek lamensak a, kiniamkhiatna lungsim ngahsak hi. Tua in Pasian sungahlungdam,na thak leh lametna thak neisak kik hi.\nPasian kamsang tampite in zong haksatna tuamtuam na thuak uh hi. Mite muhdah leh bawlsiatna thuak uh a, tua in Pasian lunggulhna neisakin thahatna thak ngahkik uh hi. Paul in zong haksatna tampithuak a, tuate laka nawngkai asakpen Satan sawltak banga nasem natna a neih pen ahi hi. Paul in a thuaknatna pen bang hi peuhmah hiam cih kithei lo a, ahizong Pasian thu banga omsak theilo, Satan vanzat ama pumpi tungah om cih bel kitel hi.\nPaul in thum vei tak hih natna lakkhiatsak dingin Pasian kiangah ngen hi. Dawnna a ngah pen, “Kahehpihna thupha nang adingin kicing hi, ka vangletna in thanemna ah kicing thei hi,”cih ahi hi. A haksatna in Pasiantawh kinaisak hi bek loin, Pasian vangletna kilahna hi zaw cih thei hi.\nEite in zong haksatna tuamtuam kituak thei hi. Haksatna i tuakte in Pasian tawh hong kinaisak sem a, Pasian tawh kigamlat lohna dingin i zat siam kisam hi. Tua i haksatnate Pasian tawh kinaihna dinga manpha taka i zat leh, “Eite in kamsiatna a i ngaihsut, a itna kilahna hi”cih thu Lapi in kisa thei ding hi.\nI haksatna leh thanemna tuamtuamte pen i kisaktheih lohna dingin Pasian in a gel, ama khut sunga i kipiak zelna dinga hong piak hi cih pom siam kisampha peuhmah hi. I gama haksatna leh gentheihnate zong Pasian bek i lametna dinga Pasian vanzat hi ciin sang thei leng hoih hi. Thu um mite in i mangbatna leh ihaksatnate Pasian sunga lungdamna leh khamuanna i ngahna hi ci-a i san siam kisam hi.\nA tawpna penah hih thu phawkin nei ni. Thu um mite in haksatna i tuakte Pasian tunga i lungdamna kibehlapna hi cihthu hi. Eima thahatna tawh bangmah cih theih kinei lo cih i theihtam sem leh Pasian i phawkna khang sem hi. “Khialhna a tamna munah Pasian hehpihna hong lianzaw sem hi,”(Rom5:20) a kicih bangin, i thanemna leh haksatnate in Pasian belh ding i kisapna hong phawksak hi. Pasian thu a awlmawh lotein haksatna tungtawnin Pasian phawklawh uh a, tua pen haksatna in Pasian tawh hong kinaihsakna dan ahi hi. Kumpi David in, “Gim nong piak main lam ka pial thei zel a, ahih hangin tuin na thu ka zui hi. Nangma ngeina kipte ka sin theihna dingin gimna ka thuak penkei adingin hoih mahmah hi,”(Late 119:67,71) na ci khin zo hi.\nKha leh Pumpi thupha ngahna zong haksatna mah na hi vevehi. haksatna pelh a tawldam taka nek zon sawm leh tawl dam na ding bek ngaihsuna kha hotkhiatna buaipih pen lawhcing zo lo hi. Haksatna thuak masakding Pasian deih danleh a gelna hi a, gimnathuak masak pen tawldamna lampi leh thupha ngahna bulpi ahihi. Tua ahih manin gimna leh gentheihna i tunga hong tungtelungdam takin sang ni. Pasian in thupha hong piaksak ta hen.\n(Hih Sermon pen Rev. C. Chanchinmawia in a gelh, “Sermon Bu”cihpan lakkhiat ahi hi. Editor).\nSource :Laitai #June/2015\nZogam Lalpu Lasak pawi leh Interview na omding →


url: =Leitung bup Zomi khempeuh hopihna\nKong it Leitung bup a om Zomite khempeuh aw,\nNa omna munmun tek pan un Pasian thupha sangin daihna leh lungdamna thupha a ngah dingin thupha kong paih masa hi.\nA beisa March kha sung a Tedim Khuapi ah akibawl GZA Makaite A (2) veina Khawmpi nuamtak leh lawhcing takin kizo ahih manin hong makaih Pasian tungah lungdam thu i ko hi. Kei pumpi ahih leh cidam loh na hangin ut pipi-in kaki hel thei kei hi. A hizongin tua khawmpi video te cimtheilo in ka-en ka-en a Pasian hong ompihna leh makaite hong makaih siamnate ka mit in mu kahih manin lungdamna lianpi kanei hi.\nTu-in GZA vaitawh kisai-in anuai-a bangin Leitung Bup Zomite tungah thu kong zasak hi.\n1. Zomi khempeuh ZOMI kici i minam min sungah kipumkhat dimdiam ihih manin Pasian min i phat hi. Hihin miphung khat leh pau awkaih khat peuh suksiat nopna leh valhtum nopna hipeuh mah lo-in tuate khempeuh kigawm in ZOMI hihang, aci nuam bek ihi hi.\n2. Hih GZA makaipi kikhopna panin i Tedim Khuapi puahding zunding kipanni, ci-in lawngkhat in kiging hi. Tua ahih manin Leitung bup aom Zomi khempeuh aw i Tedim Khuapi hong maingat un la, Tedim Khuapi mah ah innthak lothak hong lam damdam dih un, ci-in kong zawn nuam hi. I tupna leh i thungetna in kum 2020 ciang peuhmah in Tedim Khuapi ah taihinn silsel athak 500 akibehlap nading leh innlui khempeuh athak a, akipuah nading ahihi. Topa' thupha sang Zomi namte aw i Khuapi leh i Minam zuunin, puahin, zeem dih ni Topa'n thupha hongpia ding hi.\n3. Zosuan tate pilna deih a neihloh man a, tansang kah zolo khempeuh laptohna sem nuam ihih manin tuate ading ngaihsutna tawh EDUCATION FOUNDATION khat phuh atum ihihi. Makaite in nasep kipat ding hong tangko peuh ciang un. Asem dingin kiging khol ciat ni. Topa'n thupha hongpia ding hi.\n4. GZA Makaipi (6) te sungah General Secretary asem Rev. Dr. Do Kham mun ah Rev. Dr. Do Suan Mung kikoih in ama mun ah Rev. Dr. Go Chin Zam kikoih cih thu kong tangko khiatsa ahihi. Tualo buang GZA Makai akilaihna leh a tawlnga cih bang kuamah omlo hi. Makaipi (6) mah hi-a term bei (kum 2015) dong akip suak ding ahihi.\nPasian in Leitung Bup Zomi khempeuh naom na mun tek uh ah thupha hongpia in lam hong lak kim ciat ta hen!


url: =Hong ngaihsut huai simpian ta hi :: ZOMI DAILY\nposted on 4 September 2018 at 12:47 pm Lomkholna: Malaysia, News, World, ZomiQuavadis\nMalaysia gam a Terangganu State sungah tukum April kha in numei nih kiman hi. Tua numeite pen amin apuam uh mipi kitheisak lo hi.\nTua numei nihte in bang khialhna nei a kiman hiam? Amau pen numei leh numei khialhna bawlin lup khop na sawm uh hi. Neih kibang kiteen leh Sex zat khop cih pen Muslim biakna in phal vet lo hi. Tua numei nihte pen tuni in mi 100 muhna ah Sharia High Court maiah daan kipia in, saat thuak uh hi.\nNeih kibang Sex zatna pen Christian hitaleh Islam biakna hitaleh a kiphallo ahihi. LST sungah zong Pasian deih loh ahihna kilangh mahmah hi. Ahihangin banghangin Christian gam ahi Europe, America, Asia leh Africa cihte ah kumpite in neih kibang kiteenna thukimpihna pulaak khia in phal mawk hiam? Siang gen mahmah lehang hih pen Human Rights hang ahihi. Mihing khempeuh in Rights nei ciat uh a, tua pen kikhaktan sak thei lo cih upna hang ahihi. Biakna in a phalloh hangin Human Rights in khaam lo mawk hi.\nVideo: Two women, who pleaded guilty to attempting to have same-sex relations, were caned six times at the Syariah High Court in Kuala Terengganu on Monday. The sentence was conducted behind closed doors in the courtroom. On Aug 12, the Syariah High Court fined the women RM3,300 and ordered that they be caned six times each after they pleaded guilty to committing musahaqah (sexual relations between women) under Section 30 of the Syariah Criminal Offences Enactment (Takzir) (Terengganu).\nHuman Rights in numei pasal liangko kikim ding ci hi. LST in numeite pen pasal a huh ding bek hi, numei lutang pen pasal hi ci hi. LST in numei pasal liangko kikim ding gen ngei lo hi. US ah numeite in pasal sangin thunei zaw uh a, kumpi upadi in zong numeite gumzaw hi.\nHuman Rights in naupangte saat lo ding, kamkhauh tawh thuhilh lo ding ci hi. LST in na ta pen a pil ding na deih leh ciangduai zat ding lunghiang kei in ci hi. US ah naupang khat saat lecin thong kia ding hi teh. LST leh Human Rights pen kibang thei lo hi. Naupangte suakta lua uh ahihmanun a pilna uh tampi a om hangin a khami leh a siangtho pen 5% zong muh hak mahmah kha ding hi.\nMore: Nainganzi nacih uh banghiam? ~ Zomi Quavadis\nGam khangtote ah Laisiangtho thu sangin Human Rights kithupisak zaw a, naupang, numei leh uino kithupisak zaw phadiak lai hi. Pasal/papi te’n zong Rights nei lo hiam cihnop huai liang hi. Hong ngaihsut huai sim pian ta hi! Zomi Quavadis\nPrevious: Kidawm theileng ~ DK Khup\nNext: Wisdom of Success Story\n21st century Panglong khit ah Zomi Zuapa thumuhna kilang tetek ~ Bob Tuang\nZYA Weekly News :: 08 August 2014\nMinam kitukalhlo, mimal kitukalh (Kawlgam Census) ~ Pu Zokhai\nPasian’ deihna ihci tateu zongin ~ Pu Thangboi\nMailam kalsuan ziading ~ Dr. Ngul Khan Pau


url: =TEDIM KAM KI ZA NA LAI DESEMBA KHA 1919 The Chin Hills News - Laibu Saal\nHome > Thuluui/Articles > TEDIM KAM KI ZA NA LAI DESEMBA KHA 1919 The Chin Hills News\nTEDIM KAM KI ZA NA LAI DESEMBA KHA 1919 The Chin Hills News\nDESEMBA KHA 1919\nBu 1 Shil Shim Na 3\nPhalam ngal kap mang pi pa a’pai shuk jo hi. Mang pi pa thak a’awm hi. Mang kang te in gal ki no ma ina ama in Phalam Khua a’awm hi. Tua nung ciang-in gal do na a’pai a kum li tawn-tung ga a’do hi. Tu in Phalam a’hong pai kik jo hi.\nPulpi na na in Kham Tung a a’shuak hi. Tedim uk khua nga shunga mihing za li tua pulpi na na ve u a’shi u hi. Phalam uk khua ni shunga a’tung a mihing za ni bang a’shi u hi.\nNi dang lai ina Kham Tung thu te Phalam mang pi pa in a’dang mang pa te puak lo in Zangvun Menji pa a’puak hi. Tu kum a’ki pan Kham Tung mang pi pa in Sagai mang pi pa za nuia a’awm ding hi. Kham Tung khua in Sagai uk shunga a’awm ding hi. Ni dang lai Kham Tung mi te in ju a’khan ciang-in Zaungvun Menji pa kianga a’khan hi. Tua nung ciang-in mihing te in Sagai mang pi pa kianga ju a’khan ding hi.\nNing kuma Kham Tung khua a lai shin nau-pang te 301 bek a’awm u hi. Za thum bek a’awm a’hi ciang-in pha lo hi. Lung dam na-ding a’awm ke hi. A hi hang in Kham Tung lai a’the mihing a’tampi a’awm u hi.\nTu kha ni sawm ni le ni nga ni in Pashian tapa Jeshu a’shuak ni a’hi. Tawpido te a-in tua in a’lian bei ni a’hi. Pashian kianga lung dam he pi na a’nga a’hi-ciang-in mang kang Tawpido te in khat le khat lung dam na a’pia tek u hi.\nKAJI A SHUAK NA THU\nNi dang lai kum tul ni lai-tak-in Juda gam Betlen khua a lam dang ma ma kum pi pa khat a’shuak hi. Tua kum pi pa a’shuak ni zan in tu cing te in Betlen khua kiang gam laka amau tu cing in a’awm u hi. Tua zan in tu cing te in a’vang lian a’tang a’mu u hi. Amaute in lam dang sa a’awm laitak-un a’pak pa van tung mihing te khat in amau kianga a’ki lang a: Note in lau ke un. Mi khempeu nuam na-ding thu ke in note kianga za sak ding note kianga kong pai hi. Tua ni in Davui khua pi a Topa Kaji a’ki ci hong gum ding kum-pi-pa in note a-ding a’de na in hong shuak ding hi, a’ci hi. Tua khit ciang-in vantung mihing te in tu cing te nau ngek shuak na mun a’lak khit ciang in tua van-tung mihing tampi in tha khat in hong ki lang hi:\nVan tung a Topa Pashian in a’vang a’lian hi,\na’ming a’thang hi.\nLe tung a a’dai jo a mihing te he pi jo hi,\nci in Pashian min phat in a’la sa u hi. Tua la a’sa khit ciang-in tua van tung mihing te in van tung a’pai kik u hi.\nTua nung ciang in tu-cing te in lam dang sa in van tung mi a’vai khak bang-in Betlen pai u a bawng an ne na kuang shunga nau-pang shiang tho Jeshu a’ki shial a’mu u a’nuam in a’bia u hi.\nVan tung le le-tung mihing, gan hing, na khempeu in Topa Pashian khat bek in a’bawl hi. Tua a’bawl te pan-in mihing nam khat bek na Khempeu sang in a’shiam sak zaw hi. Tua ciang in mihing te in ke hong bawl Topa a’thu a’ngai nuam lo a’hi ciang-in ci na na, tek na, shi na a’hi ci na na pawl tu dawng-in ki thuak hi. A hi hang-in hong he pi na hong it na taw ki dim Topa Pashian in mihing te tampi a’he pi a’hi ciang-in ama tapa khat bek Jeshu in ete hong gum na-ding in shumpi pia khong bang-in hong pia hi.\nTopa Pashian in ete a-ding a’tapa hong pia hi. Tua ciang-in ka’ it ka lawm te aw, ete in Pashian a-ding bang pia nuam i hi hiam. Ete ne sa kham, dangka, kham te ngun te, shuang man pha te pia nuam i hi hiam. A pha hi. Hi na te sang in Pashian in ete kha-shiang to a’de zaw hi. Tua ciang-in ete tampi hong it Topa Pashian in ete kha-shiang tho i pia kik ding-in ki lawm lo a’hi hiam. HI lai a’shim ka-it ka’lawm te aw, note kha shiang tho in Pashian kianga na’ pia jo u hiam. Topa Pashian in nang na’lung tang kawng khak kianga shun taw zan taw hong cing in hong awm hi. A hun a’be ma ina man-lang-in pia un. Lung dan na note in na;’nga tak tak ding u hi.\nSHIA AUNG DUE\nTu Kum Pawl Pi Lian Vai Hawm Na Thu.\nKi Pat Ni\nJing Sang Nai 7: Thu Nget Na Ki Khawp Na\nShun Chiang Nai 11: Lai Shiang Tho Shim na le Thu Nget Na\nPawl Pi Lian Na Sep Na Gen Kik Na\nNi Tak Nai 3: Lai Shiang Tho Shim Na le Thu Nget Na\nShuang Kua Kam\nTawpido Nu Me te in Bang a’hi the Hiam\nMa Dua Biu\nNi Tak Nai 6: Bang Hang In Ke Tawpido ka’hi HIam\nA gen nuam te in hong gen un.\nJing Sang Nai 7: Thu Nget Ki Khawp Na-\nVai Hawm Te Gen Kik Na\nLai Shiang Tho Shim Na Thu\nI. Tawpido te in a bang hang Lai Shiang Tho a’shim ding a’hi hiam\nShia Cia Baw\nII. Lai Shiang Tho bang I ci shin ding hiam\nNi Tak Nai 6: Thu Nget Na\nI. Thu Nget na in Tawpido te tunga bang hong piang hiam\nII. Thu nget na in Kham Tung Pashian an sep na bang hong ci hu the ding hiam\nNi Pi Ni\nShun Ciang Nai 11: Pashian Thu Hil Na\nTui phum ding mi thu dawt nang\nNi Tak Nai 3: Tui phum na\nPawl pi Ki Ciam Na Gen Na\nTopa sapit tui le an lum ne na.\nThu Hil Na---- U Shue Po\nNi Tak Nai 6: Thu Hil Na\nCI DAM NA DING LAMPI THU\nKi Pan Na Thu.\nCi dam na-ding pha na i pumpi i khut te i dam na ding-ina a’man pha nawp tuam na lian pen a’hi hi. Ete in i ci dam in i awm le ema nung tan a-ding i sep jo tham lo in mi dang i hu jo hi. Ci na na in mihing tha i kiam sak tham lo in a’kim nai a’awm a’be te zong a-ding van gik pi khat a’hi hi. Kum-pi to-khawm a’awm kum pi pa in a’tha kiam a’ci dam ke le kum pi in shunga zawng na le gim na a’nga ding hi. Mi zawng te a’ hi zong in ci dam in a’awm le a’lung dam u hi. Nawp na in a’shuak ding hi. Nau-pang te nau-ngek te in ci na le ki gap huai u le lung gim na thu a’piang hi. Bang hang hiam i ci le pa sal no te in sang a a’pai nawp kei le lup na tunga lum le ci na bawl shia na, na tut na nga in ni shim in a’gawm the hi. Ci dam lo in a’awm le in kuan khat in lung mang a buai na a’hi hi. Nu pen a’ci na le tua sang in lung mang a’awm zaw hi. Bang ding hiam i ci le nu pi pil te in ama ci dam tham lo in jing sang a’ki pan ni tak dawng in na sep a’hi ciang in nak pi a a’na ciangin a’tho jo ke le ama na sep tang mi dang te in a’sem ding hi. Tua tham lo in ama a’khuai ding a’sam lai ding hi. I pa te a’na ciang-ina bang za tak in i vang shia hiam i ci le mi khempeu in ni shim a’ne ding a’sem a’hi ciang-ina a’ci dam lo ciang-in a’sem ding mi kim khat te in tha man nga lo a’awm a’hi ciang-in za tui ne man za to te ve man pia a’hi ciang-in le ban a’ne hi. A awm lai a’ji a’ta kim khat te in sawt ve pi gim na a’thuak ding uh hi. A ci na pa a’shi le a’ji in lung mang in a’da in a’vul hi. Me gong tak tak a’piang ciang-in a’awm lai a’ta te in zong a’gi na jo ke a’da in a’pa khang shia a’hi hi. Hi za tak in lung mang na da na a’awm hi. Tua hi ciang-in mi khempeu in i nga kha lo ci na na taw ki gam la leng ci dam nang a ha khat ding a’hawi hi, a ngai shun na-ding in a’ki lawm pha hi. A ci dam na-ding ina bang za tak a’man pha hiam i ci le i ci na ciang-in i the ding hi.\nCi dam na a’thu bul pen in ci na na te in vang shia hang le pil lo hang a’piang a’hi hi, ci in i ngai shun jo kei hi, ci a mi kim in a’um hi. A hi hang in vang shia thu taw a’hi ke le pil lo na thu awm jo lo hi. I ci dam lo lai tak in bang hang ci na na a’piang hiam ci in i the jo ding hi.\nCi dam na ding taw ki pawl the jo na-ding nawp tuam na ci dam na ding taw ki pawl i the jo na-ding thu ina, ci dam jo na ding in bang i ci awm ding hiam ci in i shin ding hi. Mi-hing te ci na na a’tawm na-ding bang ci ngai shut bang ci bawl ding hiam a’gam dang te a i the hi. Hi gam shunga ci na the pawl ina khua dam le khua lum a’ki khel a’piang a ci na na a’piang hi. Mihing khempeu in ci na na i thuak kha hi. Mi vawm te gama, mang khang te gam mun khat lama ni dang lai in ci na na tampi a’tung the hang ina tu lai tak in ci na na tawm cik a’awm hi. A be sa kum za thum val kum za li lai tak in mang kang te gam a mi pak tam a’hi ciang-in khua pi a mi pak bawl na-ding za to in a’lam hi. Tua lai tak ina tua mi pak bawl in khat bek a’awm ke hi. Shum phuk na na in mu dan huai i nung tan a hong nim ci na na pawl a’hi hi. Ni dang lai in hi na na hong tung nge a’hi ciang in khat ve lai tak khua khat a’shi khin the u a le tung a awm mi khempeu se li laka se khat in a’mel shia na a’hi zong in a’hi-ke le mit taw na-ding a’hi zong hi ci na na in hong bawl shia hong shim maw hi.\nBe-lap lai ding hi.\n(Zomi eLibrary / Laibusaal in Zomi khempeuh in Zolai hanciamna te thei in, Lai i Thupitna i tel semsem na ding deihna tawh aki teikik ahi hi.)\nItem Reviewed: TEDIM KAM KI ZA NA LAI DESEMBA KHA 1919 The Chin Hills News Description: Rating: 5 Reviewed By: Cinpu Zomi


url: =Kuala Lumpur khuasung ah “KTMB Cargo Train” vanpuakna meileng khat tuahsia :: ZOMI DAILY\nposted on 21 August 2017 at 2:25 pm Lomkholna: Malaysia, News, Sawltak, World\nMalaysia gamsung ah Monday tuzingsanglam in vanpuakna in akizang Cargo Train meileng tuahsia ahih manin, adang meileng Service ahi KTM Komuter leh ETS Services tezong nawngkaisak tuam cih NST pan kiza hi.\nJalan Kuching geinai ah tuzingsang in Cargo Train apei pialkhia ci a, tuahang in Port Klang leh Batu Caves Routes atai adang meileng te zong ziakaisak, nawngkaisak tuammahmah hi.\nTua atuahsia meileng pen Keretapi Tanah Melayu Berhad (KTMB) te neihsa meilengkhat hi a, KTMB Customer Service Response Unit te genkhiatna ah zingsang 1am hunpawl in Kepong sungah apei pialkhia in atuahsia cihi.\nHih KTMB Cargo meileng pen akigawm in 10 Carriages apha hi a, asungah innlamna in akizang Cement apua ahihi. Simpang Batu panin Cement adimin puasa in hongpaikhia ahihi.\nVideo: Cargo train derails, KTM Komuter and ETS services disrupted\nPort Klang leh Batu Caves kikal KTM Komuter services teng nawngkaisak in, ahunngei sangin Minute 30 peuhmah ziakaisaktuam kici hi.\nIpoh leh Padang Besar kikal atai ahi Electric Train Service (ETS) tezong apaikhiat hunding Original Schedule sangin ziakaituam mahmah hi.\nRelated: US ah Amtrak meilengkhat New York Penn Station ah tuahsia\nHih meileng tuahsiatna vaitawh kisai in ahunhun in Update hongki suakkhiasak zelzel dinghi ci’n Spokesman khatin genkhia hi. Asi aliam bangmah genkhiatna omnailo hi.\nAthu ala akin theihnuam te’nzong KTMB Customer Service Center at 03-22671200 ah ki hopihthei cih kiza hi. Sunday ni inzong Kuala Lumpur Station leh Bank Negara Station kikal ah KTM Cargo Train khat apei pialkhia in tuahsia cih kiza hi. Mihing puakna KTM, MRT, Monorail cihbang Passenger Train te hilo ahih manin phadawm hi. Sawltak #zomidaily\nPrevious: Vondeih Kep Ding – 120 (Dimno’ Pa)\nNext: Dialkhai vai alungkimlo Indonesia Hacker te’n Malaysia website bawlsiatsak


url: =India ah meileng khat Engine pan ki tolkhia in 12km sung lehtai :: ZOMI DAILY\nposted on 9 April 2018 at 9:27 am Lomkholna: India, News, Sawltak, World\nIndia gamsung ah meilengkhat alu Engine panin kitolkhia in, meilenghawl Control kuamah omlo in anunglam ah 12km (tai 7) sungbang lehtaigawp cih AFP pan kiza hi. India’s Railway Ministry te genkhiatna ah hih thupiang pen Eastern India, Odisha State sungah Saturday ni in thupiang ci uhhi.\nTua meileng pen Coach bekbek dawl 22 apha hi a, meileng asau mahmahkhat ahihi. Tua meileng sungah Passenger bekbekzong akigawm in mi 1000 valbang atuang kici hi.\nTua meileng pen Engine tawh aki zopnawnloh ciangin 12km sungbang amathu in nungtai a, anunung ah Railway Staff te’n meileng lampi tungah suangtum koihin tuatawh khawltheipan cihi.\nRailway ministry’s eastern division panin Spokesman khatin agenkhiatna ah tua meileng sungah Passenger bekbek mi 1000 bang atuang uh hi a, Saturday nitaklam in buaina apiang ahihi. Kamphatna tawh Passenger te sungpanin asi aliam kuamah omlo hi ci’n genkhia hi.\nAhi zongin hih meileng tuahsiatna, buaina hangin zuihding Procedure azuilo Railway Employess akigawm in mi 7 nasep ki dinkhawlsak hi.\nTua meileng pen India gamsung nitumnalam aom Gujarat State panin nisuahnalam aom Odisha State zuanin apai laitak buaina apiang hi ci’n Spokesman JP Mishra in genkhia hi.\nHih meileng anungtai laitak Mobile Phone tawh Video akizaihzong ki khahkhia a, asungah atuangte leh ageipan amukha te patau in awng ngeingai uhhi. Emergency Brake kai un ci’n apualam aomte’n meilengsunga te otsan ngeingai uhhi.\nVideo: India’s railway ministry said Sunday a “ghastly” accident was narrowly avoided after 22 train coaches carrying some 1,000 passengers became detached from the engine and sped backwards for miles before being stopped.\nRailway Authorities te upmawhna ah hih meilengpen Brake siatna om hikhading ci uh a, athu akician in hoihtak kancianding uh cihi.\nIndia gambup ah meileng kilimzat mahmah a, nisim in meileng bekbek 9000 bang taiden in, Passenger bekbek mi 22 Million bang puaden hi. Tuamah bangin meileng tuahsiatna zong omthei zelzel hi.\n2017 November khasung in Northern India ah Express Train khat lampipan pialkhia in, mi 3 in sihlawh uh a, adangzong mi 9 liam uhhi. Tuama inzong tuabangdan meileng tuahsiatna omngei a, mi 146 takin sihlawh uhhi.\n2012 kumin India Government in Report apulakna ah kumsim in India’s Railway tuahsiatna tuamtuam hangin mi 15,000 tabang in sihlawh uhhi ci’n genkhia uhhi. Sawltak #zomidaily\nPrevious: Laisimna hanga kingah hamphatna te\nNext: Thai gamsung ah naseptheih nading Register abawlmanlo Myanmar tampi om


url: =UNHCR leh Community makai te kamkukpna kinei :: ZOMI DAILY\nUNHCR leh Community makai te kamkukpna kinei\nposted on 29 September 2021 at 2:05 pm Lomkholna: Malaysia, News, Refugee, ZAM, Zomi\nUNHCR thunei CBP te vai hawmna tawh 28-Sep-2021 ni 5:00pm to 6:00pm ciang Community makai teng tawh kamkupna kinei thei hi. UN lam pan in Covid-19 pandemic hangin Malaysia kumpi thukhun zui in UNHCR zumpi kikhak cip in angeina bangin na kisem theilo himah leh ahih theih tawp un Online platform zangin a nasepna te uh hong pulak uh hi.\n1. UNHCR zum pan in 29-Sep-2021 aa kipan zum ah pai a kul pelmawh te, Card tettan tuu (Renewal) te SMS pan in appointment kipia ding a, tua appointment ngah te bek zum ah kipai thei ding hi. UN zum ah sapna appointment ngah te in muktuam (Mask) bulh hamtang dingin SOPs thukhun zui hamtang kisam hi.\nAppointment (Niciam) hong piak ni-in damlohna khat nei in, a paitheilo dingte in Registration hotline: 017-6143810 (8am to 4pm/Monday to Friday) ah appointment (niciam) ni a tun—ma ni khat in zaksak hamtang ding kisam a, na zaksakna tungtawn in appointment ni ding hong vaihawm sak kik ding uh hi.\n2. Bank account hon nading tawh kisai a kisam laite pen Livelihoods te kiangah lai puak ding hi in amau kiangah lai i puakna tung tawn in UN lampan amau na hong sem thei pan ding hi.\n3. UNHCR zumpi pen a sawtlo in kihong ta ding hi. Ahi zong in RST, RSD interview ding hilo a, Card tettan tuu (Renewal) tawh kisai lian bek hi ding hi. Tualo adang khempeuh pen a lemtang bang in online platform tungtawn in ahi zongin interview kinei veve ding hi.\n4. UN Interview ding Appoinment a ngah khempeuh pen UNHCR phone bektawh hong kisam ding a, phone kingah lo ahih kei leh kileen lo a omkhak leh message tawh appointment hong ki pialo ding hi. Tua ahih manin, na phone ngahlo ahihna tawh kizui in UNHCR pan in phone hong ki call/kisam kik ding hi cihthu theihsakna hong kinei ding hi.\nTuabang message ngah peuhmah in na phone te uh a hun lap in nalet thei ding uh na hanciam ding uh deihsakna tawh hong kizasak hi. Message tawh appointment hong kipiaknop hangin a mi man maw/manlo cih kitheih telnuam ahih manin phone bek tawh hong ki sam ding hi.\n5. UNHCR tawh kizopna phone No. a mangsak leh a hang tuamtuam tawh phone No. a thak a tawi te in UNHCR website pan in phone No. kipia thei ding hi.\nHih dotna dawn na hunsung ah zong adikdiak in gambel tampite lak pan in abeisa hunkhat sungin Chinstate pan gambeel mite alomlom in hong nolhna (reject) vai tawh kisai genna kinei kik hi.\nMore: Malaysia ah Covid-19 Vaccination kisunthei\nHih vai tawh kisai in community makaite in zong lungkimlona kigen in, UN thuneite in khentuam hong nei hi ci in a kigen ciangin, hih vai tawh kisai in UN lampan in UN card kilaksak te vai limtak enpha lai ding uh ahih na thuzong hong gencian uh hi. ZAM iNFO\nPrevious: Sing Thu (Ginger) leh Covid-19\nNext: Tuni Tonzang leh Zogam ah ~ Pu Thangboi\nI khuapite ah huhna kipuak, Tedim ip 200 ~ Sia Do Khup\nTulaai Leitung Thuthang Tuamtuam Updates Jan 4,2015\nA thokik zo hi (Mt 28:6)\nDonald Trump in Catholic makaite laikhak ~ Zomi Quavadis\nChina meileng sungah numei khatin atheih ngeiloh pasalkhat petgawp


url: =LAMDAWT. Gelh - Rev. Dr. Thuam - Laibu Saal\nHome > Thuluui/Articles > LAMDAWT. Gelh - Rev. Dr. Thuam\nLAMDAWT. Gelh - Rev. Dr. Thuam\nZogam ah Pasian thu hong puak masa\nMikangte Sangmang khat in, "Zomite pen misi\nle lamdawt zuak le'ng hong lei ding hi," na ci ngei hi.\nGelh - Rev. Dr. Thuam\nTua Sangmangpa cih mah bangin ei mite in misi pen i it mahmah a, ni tampi\npi kikoihin i tutpihpih a, i lampihpih hi. Lampi zong lamphei lamnuam om ta-leh a nai theithei utin to taleh i zui teitei hi. Tua lamdawt i zuih nopna lungsim tawh ki-zui-in na khempeuh a baih theithei, a ol theithei i ut hi. Ahi zongin Pasian thu ah lam-dawt cih bang om loin Pasian' kammal Lai Siangtho banga nuntak ding ahi hi.\n1. Upna lamdawt\nPasian' thu upna sungah thu um mi khat koici khantoh ding cih Lai Siangtho\nsungah kigelh hi. Sawltak Pawlu in Pasian thu sung nuntakzia pen naungekte'n nawi-zu a nekna dinmun panin anham ne a khantohzia tawh na genteh hi (1Kor.3:2, Hb. 5:12). Mi tampi in Pasian deihna tawh kituakin kalsuan masa loin lamdawt i zong hi.\nPiangthak pan bek mi teng hawmthawh pahin Pasian' thu a theipen i kisa pah hi. Thu ngen lopi'n Pasian' zat mi minthang khawng i ut a, Lai Siangtho sim ngei lo-pi'n Kha lam thuthukte khawng i kitheisak nuam pian hi. Kiniamkhiat lopi'n Khalam picinna i deih pah a, sianthona nei lopi'n Kha Siangtho letsongte i deih pah hi. Ki-ap na kician om lopi'n dawite i hawlkhia ziahziah nuam pah a, Pasian' adingin nungta lo, kipiakhia lopi'n Pasian' thuphate deihin i kikhami sak nuam hi.\nNa khempeuh pen a masa ding a nunung ding om tawntung hi. Naungekte'n nawizu bek ne masa phot a, hong khanna tawh kizui-in anham ne thei-in hong picin-tohtoh mah bangin ni simin Pasian' thu tawh nungta-in Lai Siangtho simin thu ngenin ki-apin Pasian' kammal tawh nungta peuh le'ng ngaklah luat kul loin Pasian' thuphate a kingah lua ding ahi hi. Pasian' thu sungah "lamdawt" cih om ngei lo hi.\n2. Hauhna lamdawt\nLeitung ah tawmvei i khualzin sungin nektawm ding i zong tek a, Pasian in A\ntate damna hauhna thuphate hong pia hi (3Jn.2). Pasian thu tawh i khantohna tawh kizui-in ei mi sungah mipil misiam mihau milian tampi i om ta a, Topa min i phat hi.\nSum le pai zonna, nuntak zonnate ah pawlkhat in lamdawt tawn uh hi. Gim kul lo a, hauh theihna, manlang taka hauh theihnate kizong ta mai hi. Hih banga hauh pak-theihnate pen khangluite'n "Ngalhawk khan le tuita khan" na ci uh hi. A ngaih-suthuai khat, a nungta Pasian a bia lote pawlkhat hau mahmahin a tu khang a ta khang dong kikhom a, a nungta Pasian a biate'n khang khat nangawn a kikhom loh theih pen ahang khat om ding hi.\nHih a hoih lo lamdawt i cihte pen, kumpi thukhunte palsatna, mihing' nuntak-na suksiatna, ei meet nop mana mi khatpeuh lehhekna… cihte ahi hi. Thuman lopi tawh hauhna in innkuan sung susia hi (Pau.15:27). Pasian in Itazila mite tungah lo na khawh uh hangin kham zo lo, na sum koihna thungipte a taw vang hi (Hag.1:6,NIV) ci hi. Lamdawt tawh sum zonna in thungip tawvang sunga sum kep tawh kibang hi. Sum tampipi i ngah hangin i thungip taw vang leh bang phattuamna om ding hiam?\nPawlkhatte'n bang bangin sum zong taleng sehsuah biakinn ah pia peuh le'ng Pasian in thupha hong pia hi, ci uh hi. Topa Zeisu in mihaute' sumpi khiat zuahzuah-te sangin meigongnu'n dangkasan painih a khiat pen tam sazaw hi (Lk.21:2). Pasian in sumpi mal tam sangin ngahna siangtho, ngahna namtuite bek thupi sa hi. Pasian pen thuman bek a deih Pasian hi a, (Jn.14:6) ei sumpi khiat khawng tawh maiet pak-pak theih hi lo hi. Tua ahih manin sum le pai zonna ah lamdawt tawn loin sum siang-tho sum namtuite mah i zon ding pen Pasian deihna ahi hi.\n3. Pilna lamdawt\nA hunhunin pilna siamna khangtoto a, tuhun bang pen Computer hun kici hi.\nComputer pilna bekbek tawh na kisem ta ahih manin Computer pilna pen theih loh hong phamawh ta hi. Pilna thupi semsem a, pilna nei lote'n pilna neite' na sepsak hi.\nPilna zonna ah bang pilnate kum bangzah kisin ding, bang teng kisin ding cih a kikhen dimdiam hi a, sum le pai tampi bei-in hun tampi kipia a, thaman tampi kipia hi. Tua bek hi loin laivuanna a zawh ciang bekin a gualzo hi pan hi. Hoih takin lai a simte in laivuan pen haksa sa lo uh hi.\nPawlkhatte'n baihlam taka degree ngah ding bek sawmin nei a, a kiciangtan bangin sin sawm lo uh hi. Lamdawt tawh pilna zong ahih manin laivuan ciangin lai etteh uh hi. Lai etteh tawh lai a vuan zawh hangin pilna ngah lo hi.\nTan sawm tungsiah pilna sinnate ah zong degree khat ngah nadingin laisin ding le a hunte kiciangtan dimdiam hi a, a sinsa teng a zawh ciangin degree kipia hi. Degree neih manin pilna kinei hi loin a neih pilnate ciaptehna-in degree a kipia hizaw hi. A khangto gamte ah degree sangpipi a nei tamlua ahih manin nasep a kisap ciang-in thudotna ah bang degree nei, cih kidong loin bang teng sem thei, bang nasepte kiva cihte kidong zaw uh hi.\nUSA, Chicago-Deerfield khuapi a Trinity Int'l University a Ph.D te' sang ah ka hawh lai-in zum maia siate' min kisuang sungah a degree uh a kigelh khat zong ka mu kei hi. Mipil taktakte'n pilna bek mah thupisak uh hi veh e, cih ka mukhia hi.\nPilna sinna ah zong lamdawt om lo hi. Mailam ah pilna mah hong thupi sem-sem ding a, degree nei le nei lo cihte sangin pilna neite le a nei lote hong kilamdang semsem ding hi.\nLamdawt i thupisaknate beisak hun ta hi. Pasian thu sungah lamdawt cih om lo hi. Lai Siangtho kammal bangin nungta peuh le'ng i nget i ngaihsutna sangin a ki-cingzaw hong pia nuam Pasian ahi hi. Sum le pai zonna ah zong lamdawt tawn nawn kei ni. Sum siangtho sum namtuite zong ta ni. Haupak, zawngpah cih pen Pasian' zia hi lo a, damdamin hau toto, kiampak nawn lo cih pen Pasian' zia ahi hi. Pilna zonna ah zong lamdawt a tawnte'n laipi (degree) ngahthei a, ahi zongin pilna taktak ngah lo hi. Tuita khan loin thusau khualin nampi lungsim nei ni. Lamdawt tawnte gim pipi-in tung a, lamphei tawnte tawldam takin tung hi.\nSource : Zangkong Awging April 2005.\nTedim leh Tonzang kikal.\nPhoto credit : everZomi\nPhoto Credit : Laibusaal\nItem Reviewed: LAMDAWT. Gelh - Rev. Dr. Thuam Description: Rating: 5 Reviewed By: Cinpu Zomi


url: =Thupha ngah Mite ~ T. Sawm Lian :: ZOMI DAILY\nposted on 11 August 2015 at 12:00 pm Lomkholna: Article, Sawmlian\nZomite in i buaipih mahmah leh i deih mahmahte laka khat pen thupha hi, ci leng kikhial lua lawmlawm lo ding hi. Ahih hangin tua thupha pen koici ngah ding, koici saan ding cih leh koi bangin hong pai ding cih pen ngaihsut luatin kinei lo tawh kibang hi.\nLai Siangtho sungah thupha a kigente pen nam nih in kikhen thei a, tua pen, a kimu thei vat lo thupha, mihing sunga om leh, a kimu thei, neih le lam, sum le paite leh nek le dawn hauhnate ahi hi.\nA kimu thei lo, a kilangkhia thei thupha\nMatthai 5:3 – 12 sung i sim ciangin thupha tawh kisai tampi tak kigelh a, tua a kigente pen mihing sunga om, a gamtatzia uh pan a kimu thei, a kilangkhia thei thupha tuamtuam ahi hi. Tua a gen thupha ngah mite pen :\n1. Kha thu a zawngkhal a kisate\n2. Dahin thumin a tau mite\n3. A lungnem mite\n4. Pasian deih teng sep ding a hanciam mite\n5. Midang a hehpih mite\n6. Lungsim takpi tawh Pasian a zong mite\n7. Kilem nading deihin a hanciam mite\n8. Pasian deihna bangin a gamtat manin bawlsiatna leh gensiatna thuak mite ahi uh hi.\nHih atunga thupha ngah mite i et ciangin, Pasian deihna banga gamta mite ahi uh hi. Neih le lam, sum le pai, nek le dawn a hauhloh uh hangin hih banga gamta mite pen Lai Siangtho in ‘thupha ngah mi’ ci hi. Mihing ngaihsutna leh muhna panin a zawng mahmah tawh kibang uh a, ahih hangin Pasian muhna panin hau mahmah uh cihna hi. Thupi mahmah hi.\nThupha ngah minam\nLate 33:12 sungah, “Topa, Pasian-a a nei minam, ama luah ding teelna a ngah minam pen thupha ngah ahi hi” ci hi. Zomite pen Topa, Pasian-a a nei minam taktak i hi hiam? Pasian a nei miman i hih leh thupha i ngah taktak hiam?\nZomite pen ‘thupha ngah minam’ kici gemgam napi, bang hanga Zomite teenna khempeuh mial hiam? Zawng mahmah i hiam? Lai thei lo tam i hiam? HIV/AIDS, bum leh dawi-ai i teenna mun peuhah tam mahmah mawk hiam? Tua bang pipi mah tawh thupha ngah minam kicici lai ding i hiam? Ngaihsut huai hi.\nLai Siangtho sunga, ‘thupha ngah minam’ a cih tawh i kibang diam? Kilem nading deihin a hanciam mite thupha ngah ci napi, Zomite lakah kilem nadingin a hanciam mi bangzah om? Kilem nading a bulpi pen hi leh a kilawm mahah pawlpi pen kilemlohna a piangsak pen hi mai lo hiam?\nPasian a nei minamte sep ding bang i sem hiam? I minam sungah Khris lim le meel a kilang takpi mah hiam? Sawma khat leh cit piakna tuamtuamah Ama mite sep ding leh bawl ding bangin i gamta hiam? I minam sungah Pasian adingin gammialah mi bangzah kuan a, pawlpi kimin Pasian adingin na bangzah sem i hiam? Pasian pawlpi kici napi, Pasian thu leh Pasian deihna a kan lo pawlpi bangzah i minam sungah a om tam?\nInn hoih lah nei lo, pilna siamna lamah cileng lah mi ban tuan lo, a kilem thei lo leh mi hehpihna a hau het lo minam khat in bangci thupha ngah minam kicici thei ding? Maizumhuai hi lo hiam?\nI gam leh minam in thupha a ngah theih nadingin lametna om lai hi. Topa zongin, ama lamah kihei kik ni. I mawhna puansan a bat hangin vuk bangin hong ngo ding a, si bangin a san hangin tuu mul bangin hong kang ding hi (Isai. 1:18).\nTua banga i mawhnate kisikin, amah i zuat kik a, utna lungsim neiin thu i man nak leh i gam hong damsak kik ding a, cihtheihna, neih le lam, hauhnate hong pia-in, i gam sung a piang na hoihte hong ne sak ding hi (Isai. 1:19).\nPasian in thupha a piak mite a gam sung pana pian na hoihte nesak hi. Israel minamte en le hang, a teenna gam uh pen gam keu leh tui tamlohna ahi hi. Ahi zongin, Pasian in a leitang pana piangte ne dingin thupha pia hi. Nek le dawn ding kitasam lo bek tham lo, gamdangah khakkhia thei mawk uh hi. April, 2013 bei kuanin Israel gam sim lam tuipi nuaiah Gas tampi tak kimukhia thak cih thu kiza hi (Chanchinthar fb). Tua Gas in Israel gam pen kum 70 sung vaak zo ding kici hi. Tua banah misiamte in a gen uh ciangin, hih banga Gas omna munah peel loin Oil leh petroleum om hamtang ding hi-in gen zawmah lai uh hi.\nIsrael mite, Pasian in thupha pia a, a gam uh a leitang a hoih lo tawh a kibat hangin a minam uh adinga kicing tua munah om hi. Tuate tawh kivaak-in, nuamsa takin khuasa uh hi.\nZomite zong, Pasian thupha piak taak a i nuntak ciangin, i gamsung pana piang na hoih leh manphate pen Pasian in hong zeek sak lua mahmah ding hi cih ka um hi. Gullu Mual khawng Zomite adingin hong zangsak ding a, Lamka gama Oil & Gas om a kicicite i manphatna khawng zong Zomite mah hong zeeksak ding hi. I gam sunga etlawm mahmah Len Nupa khawng gamdang khualzin mite muhnop dingin mipil misiamte zangin hong zemsak in, tuate tungtawnin Zomite tungah thupha hong tung ziahziah ding hi. Tua banah, tuhun a kimu nai lo, leitang hauhna, oil & gas tuamtuam zong Zogam leinuai dimin a om phitphetna zong theihloh hi.\nKingaihsun kik dih hi\nTu globalization hunah minam khat pen gam khat sung bekah omkhop theih hi lo a, mun tuamtuamah nasepna tuamtuam nei a kikhen pen a kul mah ahi hi. Kumpi nasem, Pasian nasem leh na dang tuamtuam semin minamdangte kiang leh gamdangah pailoh theihloh hi. Tua pen tuhun ciangin a hi ding mah ahi hi.\nTua laitakin i phawk mahmah dingah, mi lakah i om ciangin i minam hihna, i ngeina, zia le tong mangngilhin minam dangte aa i zui pah pen hoih lo a, Pasian deihna zong hi lo ding hi. Gitta khat nangawn lei lakah a kiat a thei Pa leh, i sammal zah nangawn a ciamteh Pa (Mat. 10:29-31) in i minam mangthan ding pen phal het lo dingin ka um hi.\nPasian in thupha a piak Israel mite pen, a omomnna uah mite tungah leeng uh a, mite simmawh luat dingin om lo uh hi. Hazatna hangin a langbawl mi a om hangin, a minam uh khangto semsem hi. USA gam sunga om Israel minamte hangin USA in Israel gampen hut cihtakin hun mawk hi. USA President kiteelna-ah zong hih Israel mite deih lamlam cing hi, cih zah dongin amau gam hi lo ah zong nasem thei uh hi.\nTua pen thupha i cih taktak ahi hi. Tuni-in leitung gam tuamtuama om Zomite in i omomna munah, tua gam pana piang na hoihte i ngah theih nadingin hanciam ni. Israel mite mah bangin i omomna panin i minam khantoh nading, i gam khantoh nadingin puahin zuun ni. I minambup pangkhawm ni. Semkhawm ni. Tua ki-itna hangin Pa Pasian lungdam ding a, thupha hong pia ding hi.\nIsrael mite in Pasian thu a manloh uh ciangin minam dangte tungah Pasian salin puak kawikawi hi. Ahi zongin amah lamah a kihei kik uh a, amah a zuat kik uh ciangin thupha namkim tawh phungvuh zel hi. Tuni in Zomite zong Pasian in amah i zuat a, utna lungsim tawh ama thu i man leh thupha hong pia ding a, i gam hong damask in, a sung pana piang na hoih nonote hong zeeksak ding hi. Tua thupha hong piak hun ciangin, nidanga a manphatna i theihloh na tuamtuamte zangin thupha hong pia ziahziah ding hi. Tua hi lo a, i lungsim i khauhsak a, amah i lehdo leh i minam pen hong vatmai lel ding hi. Pasian lungkimna banga na i sep a, i nuntak ciangin Pasian in i minam thupha hong pia ding a, i gam sunga piang thuphate hong zeek sakin, i gam sunga na hoih nonote ei khut sungah hong koih ding hi. T. Sawm Lian\nPrevious: ZIUSA in Dongtuak Huhna Sumdonna leh Hawmkhiatna te Kizom toto\nNext: Quantity leh Quality ~ Tungg Thang\nCoronavirus hoihtak i lautheih nading ~ Lian Tuang


url: =Gimna a thuak mite tungah thuhoih a puak dingin Topa in kei hong teelin hong sawl ahih manin keima sungah Topa Pasian} kha hong om hi. Lungsim kitamzante a damsak ding, salin a kimante tungah suahtakna thu a gen ding, a kikhum mite-a dingin thong kong a hong ding,\nTopa in a mite honkhia-in, a galte a guallelhsak ding hun a tunna thu a gen ding, a thum mi khempeuh a hehnem ding,\namaute pen a thuman mite kici-in, amah a kiminthansak theihna dingin Topa in a mite kem hi, a kicih theihna dingin Zion-ah a om a dah mite a lungdamna ding, a lungkham mite in phatna la a saktheihna ding, a lunggim mite in Pasian a phattheihna dingin amah in kei hong sawlzo hi.\nAmaute in tanglai-a a siasate, lampha kik ding uh a, a kisiamaisate ding kiksak ding uh hi. Amaute in khang tampi sung a kisiamaisa khuapite puahkik ding uh hi.\nGamdang mite in na tuuhonte uh hong kepsak ding a, khualmite pen note lo kho leh leenggui puahte hi ding uh hi.\nAhih hangin note pen Topa} siampite hong kici ding a, mihingte in note pen i Pasian nasemte, ci-in hong gen ding uh hi. Minamte hauhna teng note in na ne ding uh a, amau hauhna teng note in na kisaktheihpih ding uh hi.\nNote maizumna tangin nopsakna a zah nihin na ngah ding uh a, note mindaina tangin no ngahna sungah na lungdam ding uh hi. Tua ahih ciangin na gamsung uhah a zah nih na luah ding uh hi. Note-a pen tawntung lungdamna hi ding hi.\nBang hang hiam cih leh keimah Topa in thutang deihin, mi nate suhna leh khialhna ka mudah hi. Amaute tungah amau thaman thuman takin ka pia ding a, tawntung thuciamna amaute tawh ka bawl ding hi.\nAmau suanlekhakte pen minamte lakah kithei ding a, amau tuletate pen mite laizangah kithei ding hi. Amaute pen Topa in thupha a piak mite hi, ci-in a mu mi khempeuhte in thei-in sang ding uh hi.\nTopa} hangin nakpi takin ka lungdam ding a, ka Pasian hangin kipakin ka diang ding hi. Bang hang hiam cih leh zipipa puanhoih tawh kizemin, mothaknu a suangmanphate tawh a kizep mah bangin amah in hotkhiatna puan kei hong silhsakin, thumanna puanpi tawh kei hong tuam khin hi.\nBang hang hiam cih leh leitung in a dawn meengsakin, huan in a kituhte a posak mah bangin Topa Pasian in minam khempeuh mai-ah thumanna leh phatna a pokhia sak hi.


url: =Malaysia pan Kawlgammi thongkia mi 138 ki ciahkhiasak ding :: ZOMI DAILY\nposted on 8 August 2016 at 2:50 pm Lomkholna: Malaysia, Myanmar, News, Sawltak\nMalaysia gamsung a akiman Kawlgammi 138 te tuni Monday ni in Kawlgam ah ki puaktading hi ci’n Xinhua News in genkhia hi. Hihbang in thongkia te aciahtheih nading in athu ala, sumbei paaibei khempeuh atomin BFM akici “Brighter Future Myanmar” Foundation te vaihawmna tawh aki ciahsakding ahihi. (Atung a Photo pen “Brighter Future Myanmar” te vaihawmna tawh aciahngeisa te ahihi)\nBFM “Brighter Future Myanmar” Foundation pen Kawlgam sung Bank lakpan aminthang mahmahkhat ahi Kanbawza Bank (KBZ Bank) te ii mipi ading phattuamna asepna uh hiangkhat ahihi.\nHih aciahding thongkia 138 tepen BFM te ii vaihawmna tawh Malaysia gamsung aom Myanmar Embassy panin “Kawlgammi ciaptehna” Certificate of Identity (CI) a ngahtheih nading in vaihawmsak masa uhhi. Tuakhit ciangin MAI Airways (Myanmar Airways International) tawh kizom in sumbeilo amawkna in aciahtheihding un avaihawmsak uh ahihi.\nTulaitak Malaysia gamsung Camp 11 ah Kawlgammi 2294 bang omlaiding cih kiza hi. 2015 kum March khasung inzong Malaysia gamsung Detention Camps aom Kawlgammi 102 te kumpi vaihawmna tawh Kawlgam tembaw (Myanmar Navy Warship) khatin ciahpih ngeikhin hi.\nMalaysia gamsung ah Kawlgammi bekbek 400,000 bang omding in kigen a, tualak ah 300,000 bangbek Visa leh Permit kician tawh lut uhhi.\nAlso read: IS tawh kizom thautawi te’n Hostage in amat uh Malaysia gammi 5 ki honkhia ~ ZD\nAcianlai 100,000 lak ah Visa leh Permit kician neilo mi 40,000 bang om a, tualo teng gambeel vai tuamtuam tawh aom uhhi ci’n Xinhua News in suaksak hi. Hihpen adang te ciaptehna tawh hongkikhai simpian hi. ZD Sawltak #zomidaily\nPrevious: Lungso gilona leh Zawngkhalna ~ CS Dal\nNext: I khuapi zem ni ~ Rev. Thang Khawm Pau


url: =US Vice President thak Mike Pence ~ Zomi Quavadis :: ZOMI DAILY\nposted on 13 November 2016 at 10:33 pm Lomkholna: News, USA, World, ZomiQuavadis\nTrumpin gualzawhna ong ngaih theih pen Mike Pence thugenna hang zong hi kawm hi a ci tampi tak om hi. Mike Pence in bang thugen liang mawk a hiam? Sim suk dih ni.\n“Kei tangthu bel sau gen ding om kei, Christian hi ingh, Conservative mahmah khat ka hi a, Republican party mi khat hi ingh cih teng hi ziau hi.\n“Christian upna a thupisak mahmah innkuan sung pan a khang khia ka hi a, kei mimal nuntaakna ong hikheel taktak hun pen College ka kah ciang bek hi pan hi. Tua ka pianthak ni zan a ka ngah lungdamna tawh tuni ciang dong a kal suan toto thei ka hihi. Ka upna hangin ze-etna tampi thuak himah leng ka tel mahmah thu khat om a, tua thu pen Zeisu ka nuntaakna sungah ka kisap semsem zia ahihi. Zeisu pen ko innkuan adingin ka laigilpi uh ahihi.\nAmerican tangthu hoih tak enkik mah lehang Pasian a thupisak Chrisian innkuante hang na hi gige hi. Ih gamah sila te suahtaak sakna daak hong gin khiat theihna pen pulpit tung pan a hong kipan hi in, tuni dong a ih gam leh ih lei a cidamna pen a nungta Pasian thuzui Christian teng kipawl khawm a thu ih nget denna hang ahihi.\nTuhun pen ih gam in hun haksa a tuak laitak hi in, ih kumpi ding kua ih teel diam cih tawh lungkaak a ih om lai tak ahihi. Thu khat hong kun nuam ingh. Ih lute kun in ih khukte leiah ngasuk in khukdin leh lukunsa in ih gam ading Pasian maiah thungen ciat ni. Ih thunget dan key bel laih ding hi hang. Republican ih hihna tawh ei lam bekah Pasian a om dingin thungen kei ni. Hillary Clinton adingin zong thungen ding hi hang. Pasian deihna banga nungta in Pasian lamah ih om ciat ding numbat khatna ah koih ni.\n“A beisa kum za tampi a kigen Pasian thu pen tudong in thudik thumaan hiden lai hi. Ama min a lo den ei Christian teng Pasian maiah kiniamkhiat in thu ih nget a, ih mawhna teng nung heisan in Pasian ih zuat kik leh Pasian in ih thungetna hong dawng dinga ih gam hong cidam sak kik ding hi.”\nPrevious: New Zealand ah 7.4 Magnitude hatna tawh zinling ~ ZD\nNext: China: Numei khat a puanguk Color deihlo in akhelkik sawmleh kiman ~ ZD\nKum 300 minam ~ Dr. Siambawi


url: =Lesson 6 January 30–February 5 Pasian Min Paulapin Angsung zong ~ MUC\nLesson 6 January 30–February 5 Pasian Min Paulapin Angsung zong\nAdmin 4:22:00 PM Articles, Sabbath School Lesson\nTu Kaal Sung Sim Ding: Isaiah 13, Isa. 13:2–22, Isaiah 24–27.\nKAMNGAH: Tua ni ciangin, “En un, amah pen eima Pasian ahi hi. Eite a hong hon dingin amah i ngak hi. Amah pen eite Topa ahi hi. Amah i ngak hi. Amah in eite hong honkhia ahih manin lungdamin kipak ni, kici ding hi.” (Isa. 25: 9).\nPasian thugen sia khat in kiphatsakna tawh kisai thugen hi. A thugen a man khit ciangin nupi in thugensia pa hopih a, na thugen in ka lungsim hong sukha hi, ci hi. Tua ahihleh bang thu in nang hong sukha hiam, ci-in a dot kik ciangin kiphatsakna, ci-in dawng kik hi. Hun khatlai-in limlang mai-ah dingin amah leh amah hoih kisa-in hoihna tawh kidim ing,” ci-in a dawngkik hi. Thuhilhsia pa in “tua pen kiphatsak mawhna hi lo-in ngaihsutna mawhna hi, ci-in hilh kik hi. C. E. Macartney, 9 compiled by Paul Lee Tan, p. 1100.\nA vanglian mahmah vantungmi khat sung panin mawhna hong piankhiat a kipan kiphatsakna in gamgi nei lo, vantungmi ahi a kuakua cih kahtak nei lo-in mun khempeuhah kizel hi. Vantung Pasian mai-ah kiphatsakna in bangzahin lian hiam cihleh Pasian in mite a hong hotkhiat nadingin Amah mah in na hong sep loh phamawh dinmun hong tung hi.\nTu kaal sungin mawna zungpi nih kipatna - kiphatsakna leh kiliatsakna thu i kikum ding hi.\nA Lian Mahmah A Nunung Babylon Khuapi (Isa. 13:2–3 )\n626 B.C kumin Chaldean kumpi Nabopolassar in Babylon kumpi semin Babylon puahpha kik hi. Hih hun sungin Neo-Babylonian kumpi a khanlaitak hi-in Media tawh kikopin Assyria do zo uh hi. A tapa Nebuchadnezzar II in kumpi sem a, Judah in galtai suak hi.\nKoi bangin a tawpkhakna-ah Babylon khuapi in kisia hiam?\n539 B.C hong tun ciangin Persia kumpi Cyrus in Babylon ukcip a , Medo-Persian Empire (see Daniel 5), a hong khantheih nading lampi sialsak hi. Amah mah a din zawhna tu-in beimang hi. 482 BC in ama kumpi nawngkaisak lo hi. 482 B.C kum ciangin Xerxes I in Persian ukna a nial Babylon kumpi do hi. Babylon pasian Marduk mualsuang susia uh hi; biakinn leh biakpakna tau tampi susia uh hi.\nBC 331 kumin Alexander the Great in galdo lo-in Persian ukna panin Babylon uk hi. Ama ngaihsutna-ah nisuahna gamte khuapi dingin Babylon bawl a, kum zalom tawlkhat khit ciangin Babylon kisia hi. 198 A.D ciangin Roman, Septimus Severus hun ciangin Babylon beimang hi. Tu-in hih Babylon gam in Iraq gam, khuano tuamtuam kimu thei hi. Babylon khuapi a lam kik uh hi lo-in, mi pawl khat bek teeng uh hi. A lian mahmah khuapi tu-in a tunna kithei nawn lo hi.\nBabylon kisiatna in Jacob suahtakna suak hi; bang hang hiam cihleh Jacob in Babylon nencipna thuak hi (Isa. 13; 14: 1-3). BC 539 kumin Cyrus in Babylon zo hi. A khuapi a kisuksiat loh hangin Babylon vangliatna a kiamkiam hong suak hi. Pasian mite tungah a kiliatsakna a bei hi. Kiliansak zo nawn lo hi.\nIsaiah 13 in Babylon tungah Pasian thukhenna hi. Babylon khuapi a susia galkapte in Pasian khutzat mite hi ( Isa. 13: 2-5). Hih thukhen in A hong tung dingTopa ni hi, kici hi (Isa. 13: 6,9). Pasian hehna in vanglian mahmah ahih manin aksi, ni, kha, vantung le leitung sukha hi (Isa. 19: 10,13:10).\nThukhente 5 leh Deborah and Barak lasakna enkak in . Zinlingin Topa lampai-na bangin kigen a, huihpi guahpite in Topa hehna hi, a kici ding hiam? (Thukhente 5:4;:20, 21 23). Ama vangliatna lian lua ahih manin ama aksi, ni le kha tungah zong gimna om hi.\nBabylon vangliat mahmah laitakin Isa. 13: 19 – 22 a sim dingin kingaihsun in. A piang thei ngei lo ding thu leh a haivai thu hi, ci-in i ngaihsun kha ding hi. Tu-in zong a tangtung lo genkholhna kimkhat om hi lo hiam? Koi bangin a piang thei lo ding thu leh a haivai thu khentel ding i hiam?\nMualtung Kumpi A Phukna (Isaiah 14)\nBabylon a tuk ciangin (Isa.13) Pasian mite in suahtakna ngah uh hi (Isa. 14:1-3). Isaiah in Babylon kisiatna limciinna tawh pulaak hi (Isa.14:4–23; Micah 2:4;Hab. 2:6). Limcinna thugentehnate in a kammal gen bangbang lak pah ding hi lo-in amau hong hilhnop thute i tel ding kisam hi. Nuntakna nei lo kumpi in kumpi thak a muakna, than leh lungno in ama lupna cihte in a kisia Babylon limcing hi(Isa.14:9–11). Ama mai-a kumpite bangin kiliansak kumpi kisiatna teltakin kimu thei hi. Sih khit ciang a mihing omzia a hong hilhna hi lo hi.\nKoi bangin Isaiah 14:12–14 in Babylon kumpi pulaak hiam?\nBabylon kumpite in lungsim liatna hangin kisia hi lo-in (Dan. 4,5), Vanglian Kumpi a langpanna hangin kisia hi (Isa. 14:14). Babylon kumpite in pasian tuamtuam tawh kikop uh hi; amaute na sem uh hi. Babylonte in Kum Thak khit ni 5 ciangin pawi pawlna uh hi. Tua bangin pawi a bawl uh ciangin kumpite in kumpi lukhu suahkhia-in Marduk pasian mai-ah koih uh hi. Tua bangin pasian a biak uh ciangin amau kumpi gam in kip hi, ci-in ngaihsun uh hi. Amau biak pasian sangin a neu zaw pasian bia ngei lo uh hi. Tua lo-in pasian neubawlna, amau le amau a kisuamlum bangin kingaihsun uh hi.\nIsaiah 14 pulaak mah bangin Ezekiel 28 in zong vantung a langpan khuapi ukpa thu gentehna kimu hi. Hih kumpi in leitung kumpi khat a genna hi lo-in, vanglian vantungmi limcing hi. Amah in kiphatna nei-in Eden Huan ukna kipia a, sathau nilh ngahin, Pasian mual siangtho tungah vangliatna nei hi. Ahi zongin Pasian langpangin mawhna hong kipat ciangin tua bang vangliatna khempeuh in nusia hi; mei tawh haltum ding ngakin a om hi (Eze. 28: 12-18). Hih gentehna in mihing kumpi gentehna hi lo hi. Mang.12:7–9 in a gen bangin vantung panin hawlkhiat thuak vantungmite tawh Satan in leitung mi khempeuh a khem hi (Pian. 3). Hih vangliatna in a si thei lo ahi kei hi; amah in pasian ahi kei hi (Eze. 28: 2). Ama sihna in pasian ahih lohna pulaak hi. Khrih tawh kibang lo-in Satan in meilipi sungah kisiatna a thuak ding hi (Mang. 20:10); leitung a khem dingin a hing kik nawn kei ding hi.\nIsa. 14:13, 14; Matt. 11:29; Jn. 6 13:5 leh Philippians 2:5–8 enkak in. Satan zia le tong leh Pasian zia le tong kilamdannna bang kipulaak hiam? Topa in kiphatsakna, kiliatsakna, gitlohna amuh zia bang hong hilh hiam?\nVantung Kongkhak (Isaiah 13, 14)\nIsaiah 14 in Satan tungah khauktakin thuhilhna hi. Amah in “van panin hong kia suk Aksi (Lucifer), Zingsol tapa hi, ci-in kiciamteh hi (Isa. 14:12), ama tungah thuhilhna in Babylon kumpi tungah thuhilhna tawh kigawmkhawm hi. Bang hang hi ding hiam? Mangmuhna 12:1–9 tawh enkak in. Gulpi pen Satan hi (Mang. 12:9), tua gulpi in naungek a suah tungin petlum dingin a hanciam hi. Gulpi petnop tua naungek in Khrih hi (Mang. 12:5 ). Ahi zongin Kumpi Herod in Jesuh a suahin thah dingin hanciam hi (Matthew 2). Gulpi in Satan leh Roman thuneihna limcing hi. Satan in Herod tungtawnin nasem hi. Tua hi-in Satan in Babylon kumpi leh Tyre tungtawnin nasem hi.\nBang hangin “Babylon” in a nungciangin Rome leh Mangmuhna Bu sung a Pasian langpanna limcing hi ding hiam? (1 Pet. 5:13; Mang. 14:8; 18 16:19; 17:5; 18:2, 10, 21)\nMangmuhna Bu in Pasian mite a bawlsia, a nengniam, gitlohna tawh kidim ukna neite nasep pulaak hi. Mang. 17:6, tua bangin liatna neite in,“Misiangthote sisan dawn uh hi.” Amaute in Pasian langpan uh hi; Babylon cih min in amau gamtat pulaak hi. Babylon pau in ‘babili’ a khiatna in ‘pasiante kongkhak’ cihna hi; pasian tawh kizopna nei hi. Piancil 11 tawh enkak in. Mite in Babel tausang mahmah khat lam uh a, amau hanciamna, amau hatna tawh Pasian bangin nungta ding cih ngaihsun uh hi. Jacob in a ihmutna pan khang lo-a, a mang sungah vantung leh leitung kizom kahlei khat a mu hi. Tua ciangin amah in “ Hih mun in mundang hi peuh lo hi; Pasian inn, vantung kongpi hi” ci hi (Pian. 28:17). “Pasian inn,” “vantung kongpi” cih kammalte ngaihsun in. Jacob in tua mun pen “Bethel,” ci-in minvawh a, a khiatna in “Pasian inn” cihna hi.\nBethel in “vantung kongpi’ leh Babylon a “ pasiante kongpi” in kilangdo vangliatna nei nih hi. Jacob kahlei in vantung pan hong tuaksuk, Pasian kiang pan hi. Ahi zongin Babylon in mihingte hanciamna tawh a kibawl tausangpite leh a dawldawl a om dawi biakna biakinn (ziggurat) hi. Hih nihte kipatkhiatna mun in kibang lo hi; amaute in a kilangneih hotkhiatna lampi nih limcing uh hi. Tuate in Pasian hehpihna lampi leh mihing sepna limcing uh hi. Biakna man khempeuh in kiniamkhiatna Bethel lampi zui hi “ Upna tawh hehpihna hangin hotkhiatna na ngah uh hi” (Eph. 2:8, 9, ). Biakna man lo khempeuh, thukham tawh hotkhiat ngah ding hanciamna leh Pasian kul lo-in mihing hanciamna tawh mi hoih hih ding hanciamnate in kiliatsakna tawh kidim Babylon tungah kinga hi. Hih lampi nihte kalsuanzia, Jesuh thugentehna Pharisee leh siahdong in hong hilh hi (Lk. 18:9–14).\nZen phungzi sanginnah kum tampi a om khit ciangin Canadian mi laigelh Leonard Cohen in thu kidotna khatah, “Tatkhiat mi ka hi kei hi,” ci hi. Tuni thusinna tungtawnin ama kisap in bang hi ding hiam? Hotkhiatna thu tawh kisai a theih ding bang om hiam?\nA Nunungpen Zion ah Zawhna (Isaiah 24–27)\nMinamte khat khit khat tungah hilhkholhnate Isa. 13–23, Isa.24–27 tungtawnin koi bangin Pasian in amah a langpan mite tungah a zawhna thu leh a mite suahtak nading pulaak hiam? ________________________________________________________________________\nIsaiah in a mangmuhna-ah leitung in a hawmpi-in amuhna (Isa. 24) leh John in a pulaak Jesuh hong kumsukin kum 1000 sung leitung omzia (Mang. 20) in bang hangin kizopna nei hi ding hiam?\nIsaiah 13–14 sungah kigelh mah bangin Babylon in hun khatlai-in vanglian mahmah leitung kumpi khat hi ngei a, ahi zongin tu-in “Babylon kumpi in Satan nasepna khempeuh limcing hi. Tua hi-in Babylon kiciim zo hi, cih thupuak in (Isa. 21:9), mailam hunah Babylon kisiat ding pulaak hi (Mang. 14:8; 18:2) Khrih Nihvei a hong pai khit ciangin Satan in tawntung kisiatna thuak ding hi (Mang. 20:10). Topa thukhenna thuakin Babylon in ama gam a beimang mah bangin, Topa Ni lianpi hong tun ciangin Babylon in kisiatna ding a ngak hi (Joel 2: 31; Mal. 4:5; Zeph. 1:7). Tua bang mahin Isaiah tungah kilangh thute in ama hunlai a thupiangte siksanin Topa in Zion Mualah a mang tawntung ding hi, ci hi (Isa. 24:23). Isaiah in amuh ngei Jerusalem tawh kisai pulaakin, John in Jerusalem Thak omzia pulaak hi (Mang. 21:2). “Tua khuapi-ah ni ahi a, kha ahi zongin kisam lo hi. Bang hang hiam cihleh Pasian vangliatna in khuavak hi ding a, Tuuno in a taang ding hi (Mang. 21: 23)\nPasian in siatna bawlte susia takpi ding hiam? Isaiah 28:21 sim in. Pasian in tua bangin mite kisiat ding a bawl pen lamdang hi. Bang hang hiam cihleh Pasian in kuama kisiat ding deih lo hi. Ahi zongin mawhna in kisiatna piangsak hi (James 1:15). Pasian in nuntakna leh sihna tungah ukna nei hi. Amah in ni, hun, mun leh na khempeuh mong, bangci bangin na khempeuh beimang ding cihte in Ama thupiakna bangin om ding hi (Mang. 20). Mawhna hangin sihna leh hinna in ama thuthu-in hong piangtawm hi lo hi.\nIsa.24–27 sung a kipulaak thute in Lai Siangtho buppi pulaak thute hi. Tu-in bangbang gimna, natna, siatna tawh kidim leitung hi taleh, Pasian leh Ama hoihna in siatna tungah zawhna leh ukna hun hong tung ding hi. Tua zawhna sungah nang le kei in i va kihel theih nadingin lampi a om ding hiam? Pau. 3:5–7, Rom. 10:9.\nNgaihsutbeh Ding: “Bang thu siksanin hotkhiatna ngah thei i hiam? Bang dinmun siksanin Khrih kiang va zuan thei i hiam? A nungta upna tawh i nuntakna khempeuh kipia-in, sihna zo-in a thokik Honpa sisan leh Ama dikna siksan hi. Tua bangin i kalsuan ciangin diktanna sungah a mainawt thei ding ihi hi. Ahi zongin Pasian in mawhnei mite a hong sap ciangin bang mah siksan ding i nei kei hi. Khrih hong sapna za-in ama kiang zuan ihi hi. Ama hong sapna za-in Ama kiang na zuan ding hi. Mawhnei mi in Khrih va zuan ding hi; tua bangin a zuatna-ah Kalvary singlamteh mitsuan hi. Hihte khempeuh in itna hangin a hong piang khia ahi hi. Itna mah tawh Topa kiangah a zuan ding i hi hi. Ellen G. White, Manuscript Releases, vol. 6, p. 32.\n1. Wednesday ni –a thusinna siksanin a tung a Ellen G. White sim in. Bang thu hong hilh hiam? Bangci bangin Ellen G. White in upna leh kalsuanna/gamtatna pulaak hiam? Koi bangin akilamdanna pulaak hiam?\n2. Bang hangin kiphatsakna, kiliatsakna in a lauhuai mawhna hiam? Bang hangin tuate hemkhiat ding hamsa hiam? Kiphatsakna, kiliatsakna in i pianpih leh kitangsap khat ahih manin a nang zo lo ihi kha diam? Kiphatsakna phamawhsa lo mi na hihleh bang hangin kikhel ding kul hiam? Koi bangin singlamteh leh Khrih hong tatkhiatna in kiphatsakna leh kiliatsakna hong damsak thei ding hiam?\n3. Isaiah in minamte aa ding lametna thupuak a nei hiam? Gentehna Isa. 25:3, 6; Isa. 26:9 ; Rev. 19:9 tawh enkak in.\nTomkaihna: Isaiah in Assyria khit ciangin Babylon in Judah zo ding hi, cih mu khol hi. Khuamial ukna neite in leitung ukcip uh a , mihingte zangin gimna, siatna piangsak uh a, Pasian langpanin mawhna tawh kidim hi taleh (Eph 6:12), leitung in tawntung nopna tawh hong kidim ding hi.


url: =India in Russia tebawl “Kvadrat Self Propelled Air Defence System” laihnading Missile leisawm ~ TK Lian :: ZOMI DAILY\nposted on 26 January 2017 at 6:07 pm Lomkholna: India, News, Thangkhanlian, World\nJan. 26, 2017: Indian Army ten India gam sungah tung lam panin suamna mun 500 kiim pen lut baih lam ding leh bit khin lo (vulnerable areas and points) om ahih manin Russiate bawl a zat uh Kvadrat self propelled air defence system laihna dingin missile a lei sawmna sawt mahmah ta hi. Tua dingin Russiate bawl 2K12 Kub/Kvadrat self propelled air defence system laihna khiatna dingin India in amau khut ngiat tawh a bawl uh surface to air missile Akash muanhuai zaw a, surface to air missile Akash ah a zat dingin gamdangte tung panin missiles 200 kiim lei sawm hi.\nIndia in Akash pen Kvadrat System a kizang 3M9ME/3M9M3E missiles laihna dingin zat sawm in tua pen gal om ciangin air defense cover pia dingin zat ding geelna nei hi. Kvadrat System pen galte vanleng subsonic speed leh supersonic speed in a niam lengte leh a sang leng lua lote (middle heights) dalna dingin (air defense) a kizang hi a, mihing thahatna zangin (manpower) kikap ahih manin Kvadrat self propelled air defence system kici hi.\nIndia galkap ten lai poimawh (document) sungah missile thak a lei sawmte uh pen 24.25 kms a gamla missile tang khat bek tawh 80% thah theihna ding (shot kill) missile deih uh a, 2018 bei ma-in a deih zah uh 96% beek lei khiat ding hanciam uh hi ci uh hi.\nIndia galkap ten a missile thak deihte uh a lei mateng uh Kvadrat System air defense mah a zat uh kul lai dinga, Akash air defense system zong ziakai pian in a khin kawikawina ding hamsa sa pian uh hi. Akash in missile kikapte 360 degrees sanga tawm zaw bek na ma theihkholh thei hi.\nIndia in nung kumin missile thak a deihte leina dingin Russiate’ Rosoboronexport, Francete’ Thales leh Eurosam, USte’ Raytheon (US), Israelte’ Aerospace Industries, Belaruste’ Rafael Advanced Defense Systems leh Tetraedr, South Koreate’ Doosan Group and LIG Nex1, Germanyte’ Diehl Defense leh pan-European gamte’ MBDA tung panin na dop bawl ta hi.\nPrevious: Russia in Missile tawh aki kaptheih nading leh dalnading Unified Radar System koihta ~ TK Lian\nNext: Mexican President in kulhbaang bawlna man US kipia loding hi ci ~ TK Lian


url: =Kawl Ngam « Nikonghong\nHome » Kawl Ngam\nCategory Archives: Kawl Ngam\nMeikhtila Buaina Pan Photo Pawlkhat\nMarch 22, 2013 10:02 am / Leave a comment\nMeikhtila khua buaina pan photo pawlkhat:Yahoo news sung bang ahile, akiim apaam khua khat zong ah buaina law ci hi. A tawm bel mihing 20 thi zo hi ci in ki za hi.\nMihing thi khat hibang in ki mu\nNovember 19, 2012 11:05 am / Leave a comment\nObama in kitealna election a zaw zawk ciang, akidempui GOP (Grand Old Party) Republican te taw kumpi sum minus (deficit) vai in buia aa, GOP te taw kal suan tu dan lungkimna khat vawt hi. Tua zawk ciang ASEAN meeting ka tu Cambodia ngam pai hi. Cambodia ngam athetma, Thailand le Kawl ngam haw hi. Thailan sia US president te nidang theng ngei ahihang Kawl ngam le, Cambodia sia US president kuama haw ngei ngawl lai aa, amasaphitbel hi. (more…)\nNapyidaw Kawl Ngam Khuapi\nJanuary 25, 2012 1:11 pm / Leave a comment\nNovember 6, 2005 pan kipan Kawl ngam ii khuapi thak hi aa, Pyinmana pan nitum nasang Kilo 32 khuala hi. Yangon pan tai 200 khuala hi.\nNaypidaw khua sia 2002 pan kipan khuasaat kipan hi. Construction company 25 bang in khua saat aa, Asia World le Htoo Co. Ltd. te in lampui hi. (more…)\nJanuary 24, 2012 4:45 pm / Leave a comment\nTapidaw biakna Kawlngam sung hong thet phitna tangthu ih kat ciang, Rev. Judson hong thet hun pan kipan sia, a thucing zawhiat ma kihe, ih etkak tu zongh laibu tam ma om hi nave, Judson hong thet masia a, Tapidaw hong thetna thu sia kiheakpui lei nawn ngawl hi. Taangh, hun khat lai thupiang ngei tatak ma hi-napi, Kawl maangte zongh na za nuam lei ngawl ziam maw, thu tepteena zong om nawn keak ngawl a, ih sim tu laibu beak zongh tawm vangau seseam thong hi. (more…)\nYangon Ah Kumpi Kudam Puaktham Mihing 17 Thi\nDecember 29, 2011 11:56 am / Leave a comment\nYangon ah December 29, 2011 ni zing nai 4:32 pawl in, kumpi neisa kudam khat pan a puakthamna pan mei kuang kipan aa, kiim le paam veang sung teng mei kuang kizel ngawp ci in AP news te in son hi. A tawm bel mihing 17 thi aa, 108 bang liam ci hi. (more…)


url: =Theihhuai Zogam tangthutom ~ J. Thang Lian Pau :: ZOMI DAILY\nTheihhuai Zogam tangthutom ~ J. Thang Lian Pau\nposted on 16 July 2016 at 7:16 pm Lomkholna: Article, Thanglianpau\nZomi Namte Gam\nA mun: India mal-sak leh Burma mal-khang kici, sim leh mal zuiin Himalaya mualdung pan kipanin sim lamah Bay of Bengal tuipi pha dek in, sak leh khang zuiin Kawlzang leh India zanggam kikal sung, mualtung gam teng pen Tibeto-Burman kici khamtung minam tuamtuam in luah uh hi. Tibeto-Burman hiang khat ‘Zo minam’ ten pen Imphal zanggam pana sim lam Chittagong mualtung gam kiang dong luah in, tua pen Zogam ahi hi.\nZo minamte pen hih lai munah a saklam Kawlzang panin kum zalom 12-na khawng panin tung in, minam khata a kipian cila kipanin Pasian in Zotate adinga a kamciam hih gam pen a luahpih leh a neihpih namdang kuamah om loin Zotate in Zo ukgam a phuhna hi a, Zogam hong piangkhia ahi hi. A gamvengte tawh lim taka gamgi khung om ngei loin, mal lamah Manipur leh Cachar gam, sim lamah Arakan leh Chittagong mualtung gam, khang lamah Tripura gam leh sak lamah Kawl-zanggam cih ten umcih hi.\nZogam pen namdang kuamah tawh kiciau loin Zo minam tuamtuamte gam ahi hi. British ten 1890 kum pana a awp-a kipanin Ciau lui tawh khenin sak lam teng pen Chin hills vawh a, khang lam teng pen Lushai hills vawh in, mal lam teng pen Churachandpur District vawh hi. Ahi zongin hih thum ten Zogam teng huam kim zolo hi. Chin hills ah Zomi leh Lai (Pawi) namte lian pen in, Lushai hills-ah Luseite lian pen hi.\nTu-in Lushai hills-ah mihing 900,000 pawl om in, Chin hills ah mihing 500,000 khawng leh Lamka (Churachandpur) District-ah mihing 200,000 kiim om hi. Zogam sunga khawpite pen Kawlgamah – Tedim, Tonzang, Thuklai, Kawlpi, Gunkhawm, Khampat, Tamu, Homalin, Halkha, Falam, Thantlang, Matupi, Kanpelet, Paletwa leh Mindat khuate hi. Mizoramah – Aizawl, Lunglei, Saiha, Lawngtlai, Chawngte, Champhai, Kolasib, Serchhip leh Mamit khuate hi. Lamka District-ah – Lamka, Thanlon, Singngat, Parbung (Tipaimukh) leh Henglep khuate ahi hi.\nA zaina: Zogam pen sim leh mal teha a dung lam pen Equator mal lamah latitude 21.56 degree leh 24.30 degree kikala om hi a, tai (mile) 250 khawnga sau-in kituat hi. Sak leh khang teha a vai pen longitude 92.16 degree leh 94.20 degree kikal hi-in, tai (mile) 220 khawnga zai-in kituat hi. Mual leh guam tawh kidim, a kantan lampi kician om lo ahih manin mile in ahi zongin, kilometre in ahi zongin a zaina teh ding haksa mahmah hi. Lushai hills pen 21,087 sq kms in zai in, Chin hills pen 14,000 sq miles in zai in, Lamka District pen 4,570 sq. km. in zai ahi hi. Hih thum in a huam khak loh Zogam zaipi om lai hi. Zo minamte luah gam teng khempeuh zaina pen sq. km. 1,24,500 pawl hi ding hi.\nA leitang: Dr. Vum Son, Geologist muhna panin, Zogam leitang pen moi mahmah lai hi. A suangte pen Mikang pau-a ‘sandstone leh slate’ nam pian vive hi in, guahtui leh hawktui in a nawt`mai theih namte hi. Leitangte zong kip lo a, guahtui lut thei in, men cim baih mahmah hi. Leitang uham dan tehna-ah Lushai hills leitang pen Corezoic Era hun kici tu-ma kum then (million) 10-15 lai khawnga piang danin kituat hi. Lushai hills sangin Chin hills leitang pen taak zawin ham zaw pek hi, kici hi. Zogam leitang leh Switzerland-a Alps mual leitang ‘flysch’ tawh kisun mahmah ahih manin pawlkhat in Zogam leitang pen ‘Zo flysch’ ci uh hi. Zogam leitang sungah ninerals tampi tak a om ding ki-um hi. Kawlzang tawh kidepna Gullu Mual-ah Chromate leh Nickel tampi omin kimu hi. Linestone leh suangphek (slate) zong tampi mah om hi, kici hi.\nA lim amel: Zogam pen a vekpi phialin mual leh guam vive tawh kidimin singkung lopa namcin in bawmin hing dildial hi. Mualsang dawnte mei in bawm dimdem zel ahih manin lunglenhuai mahmah hi. Mualsang dawnte pan ciktui phul in, mualdung leh mualdung kikalah luino luipi in luang sialsial hi. Zogamah mun zang tam loin mual leh mual kikala mun zang tawmtawm omte buh ciinna in kizang in, Zogam bupah Champhai zanglei zai pen hi. Mual leh guam kawmkalah tuili no cikcik om kawikawi in, a gol pen Ciau lui tunga ‘Lih’ leh Chhimtuipui-a ‘Palak’ li ahi hi. Mizo tual biakna-ah misi khua lampi in Lihli tawn hi, ci-in ki-um hi. Zogam bup sunga mun nuam pen Tedim uksunga om ‘Len Nupa’ hi in, Mizo ten ‘Buannel’ ci hi.\nKhua hun: Zogam pen leitung bupa khawhun hoihna pen pawl ahi hi. Equator leh Tropic of Cancer totna sana om hi in, Mikang pau a ‘Sub-Tropical’ gam a cihte ahih hangin ‘Tropical Gam’ kici ziau zaw hi. Nitang leh guahtui hoih muh in, a singkung a lopate tawh kilem mahmah hi. Khua lum lua loin vot zong vot lua lo ahih manin sing leh khai ciin theih loh om lo hi. Phalbi hun sung pen November kha leh February kha kikal hi in, khawkhal hun sung pen March kha leh May kha kikal hi hi. Tuk sung sawt penin June kha panin October kha dong awh hi. A pongpi in Zogam khawhun pen Phalbi laiin 1 degree C leh 15 degree C kikal pawl hi in, khal laiin 20 degree C leh 30 degree C kikal pawl ahi hi. Guahtui hoih mahmah in, a pongpi in kum khat sungin guahtui kia zah inche 200 khawng pha hi.\nMualte: Zogam sungah mualsang tampi tak om a, a minthang diak nih pen khang tangthu panin Thangmual leh Lentang ahi hi. Zogam bupa mual sang teng pen Chin hills ah om in, a sanna pen Khawnu Vum/Mt. Victoria (Feet 10,400) leh a nihna Tedim uksunga om Thuam Vum/Kenedy Peak (feet 9,000) ahi hi. Lushai hills-a mual sannna pen Chhimtuipui District-a om Phawngpui Vum (feet 7,100/ 2157 m.) leh a nihna Sialkaltanga om Lengteng Vum (feet 7,050) ahi hi. Lamka District-a mual sang pen Thangching Vum (1999m) ahi hi. Tua lo, mualsang minthang dangte in Chin hills ah -Thangmual, Innbuk mual, Lunmual, Bawipa mual, Awtaraw mual, Lentang, Takmual, Suangvum mual leh Khumvum mual ahi hi. Lushai hills-ah – Surtlang, Lurhtlang, Zopui Tlang, Sialkaltang, Sakawrhmuituaitlang, Reiek Tlang leh Dahpa mual ahi hi. Lamka District-ah – Lentang, Hiangkot Tang, Lungthul Tang, Kaihlam Tang leh Vangai Tangte ahi hi.\nLuite: Zogam mualkuam teng lui tawh kidim in, Gun lui minthang pen hi. Meitei Gun a ci zong om hi. Gun lui pen Manipur gam pan kipanin Tedim uksung tengah sim lam manawhin luang in, Pawite gam panin sak lam nanawhin Mitta luipi tawh kimat in, tua panin Tuikang gun (Chindwin) sungah lut hi. Lui minthangte pen Chin hills ah – Gun, Kaladan, Bawinu, Ciau, Sialtang, Mitta leh Lemro-te ahi hi. Lushai hills ah – Tlawng, Chhimtuipui (Koladyne), Khawthlangtuipui, Tuirial, Tuipui, Tuivai, Tuirini, Serlui, Tuichang, Mat luite minthang mahmah hi. Lamka District sungah Tuivai, Tuivel, Tuitha, Tuilak, Tuisa, Tuili, Tuizang, Tuikui, Tuilian, Ngazam lui, Tuipi, Lanva luite luang hi.\nSing leh sa: Zogam khawhun pen hoih mahmah ahih manin singkung lopa leh nuntaakna a nei ganhing nam tuamtuam tawh kidim hi. Zogam ah taaksing, neisok kung leh gua tuamtuam tam mahmah hi. Tua lo Dol, Hiang, Tei, Mawng, Vau leh Vong singkungte zong pha mahmah hi. Paak nam tuamtuam – Neisok, Palpi, Heisa, Zozam, Tuntai, Phuitong, Lingpaak tuamtuamte a hunhunin paakin Zogam etlawmsak mahmah hi. Sahang tuamtuam, Vom, Gamsial, Ngal, Sazuk leh Zawng nam tuamtuamte teenna gam hi a, vasa nam tuamtuam – Vaphual, Tawlawk, Mu, Gamak, Vagik, Va-ak, Vaki, Simbu, Baibek, Phengphelepte tam mahmahna ahi hi.\nHih bangin Pasian in Zogamah Zomite nuntaak nadinga kisap teng a kicingin koih ahih manin Zo minamte pen minam hampha mahmah ahi hi. Tua ahih manin hih gam pen itna leh zahtaakna tawh a kep ding Zo minamte mawhpuakna ahi hi.\nZomite in ‘Zosuante’ i cih, Mizo ten ‘Zo hnahthlak’ a cih teng pen British kumpi in hong awp-ma in amau hong ciaptehna-ah ‘wild hill tribes’ ci-in, i gam pen ‘un-administered area’, ci uh hi. Zosuan laka nitumna lam a tung masate pen Bengali leh Assamese ten ‘Kuki’ ci-in na ciamteh uh a, hih pen Mikang lai tawh a kiciaptehna 1792 kum hi ding hi. British kumpi in 1872 kuma Mizoram lak a kipat ciangin, tua lai taka Lusei kampau tam pen a hihna tawh a gam pen ‘Lushai Hills’ vawh pah hi. Kawlgam lamah ahih leh ‘Chin’ ci-in hong ciamteh hi. Ahi zongin ‘Chin’ cih kammal pen bang cihna, koi pan hong kipan, bang huna hong piang cih pen kankhiatna taktak om nai lo hi.\nLam khat panin Zo minamte Chin hong kicihna pen Kawlte hong lawhna a kikawm maw? ahih kei leh Mikang galkap ten Chin hills a Hausa a tuak masak pen uh Pu Khaw Cin min tapsaka ‘Khaw Cin hills/ Cin hills’ a ci zong hi zaw kha thei hi. Bang teng hi ta leh, Chin pen tu huna Myanmar a kici gam lama om teng hong kitangsak zaw deuh in, India gam lama om teng pen Lushai ahih kei leh Kuki, cih kitangsak zaw deuh hi. Mikangte in Zo minam teng pen mi khat sa khata hong muhna tawh lom khata hong lawhnop uh ciangin ‘Chin-Kuki’ cih bang, ‘Chin-Lushai’ cih bang, ‘Chin-Lushai-Kuki’ cih bang zang uh hi. Tua ahih manin British kumpi in Zo minamte tenna teng uk nadinga 1896 kuma a bawl thukhun zong ‘Chin Hills Regulation Act’ vawh ziau hi. Hih thukhun pen Chin hills baanah Lushaite, Kukite leh Nagate teenna teng huamsak in kizang hi.\nMikangte in Chin, Kuki, Lushai ci-a hong ciapteh uh hangin amau mah in, “Amau pen Chin hiam, Kuki hiam kici het lo mah uh hi ven,” hong ci kik veve uh hi. J.G Scott in a laibu, ‘Burma’ cihah, “The names Kuki and Chin are not national, and like others, the people do not accept the name given to them by the Burmese and ourselves; they do not call themselves Chins and they equally flout the name of Kuki which their Assamese and Bengali neighbours use. They call themselves Zhou or Shu, and in other parts Yo (Zo) or Lai” ci-in, Dr. G.A. Grierson leh midangte muhna mah tawh kituakin na gelh hi.\nBertram S. Carey leh H.N. Tuck ten zong Zote, Thadote leh Guite thu a gelhkhopna-ah “These Zos, Thados and Guites are called by the Manipuri’s Kuki or Khongjais, who only made their acquaintance after they had migrated north, but the people call themselves by the name of Zo (Yo)” ci-in na ciamteh uh hi. Guite Innpipa Pu Go Khaw Thang zong, “Go Khaw Thang, who, as already related, was seized by the Manipuris in the course of the Lushai expedition of 1871-72, was the Zo Chief of Mualpi,” ci-in Zo hausa mah na ci uh hi. Mikangte in Chin, Kuki in hong ciapteh uh hangin amau mahin ei le ei pen Chin peuh, Kuki peuh i kicih loh lam hong tel mahmah uh hi. Mikangte in Chin-Lushai-Kuki hong cih hang, amau mahin ei-le-ei pen ‘Zo’ kici uh hong cih mah bangin, tu panin hih sungah ‘Zo minam’ ci-in kizang ta ding hi.\nZo minamte pen minam thu kante in Mongolian mite suan… Tibeto-Burman laka mi…” hiin gen uh a, hih pen kipom kim thei tek hi leh kilawm hi. ‘Mongol’ pen minam min hi in, ‘Mongolian’ pen zepna kammal (adjective) hi a, ‘Mongolia’ cih pen a gam min genna in kizang hi. ‘Mongoloid’ cih leuleu pen ‘Mongol’ minam suan leh khak teng genna in kizang hi. Tua hi a, Zo minamte pen mel leh sa tawh kizuiin Leitung minam lompi thum om laka Mongoloid minam hiang khat hi in, kampau tawh kizuia Mongoloid minam lompi thum laka Tibeto-Burman hiang khat i hi hi.\nZo minamte pen i bul i phung taktak (ethnic origin) a kikankhia nai lo ahih hangin ei pen Tibet gam tawnin Sengam pan Kawlzangah tungin, tua panin tu-a i omna tengah a kizeel hi hang, cih pen i pom thei tek hi. Pu Vum Son’ muhna-ah i minam min ‘Zo’ cih pen ‘Zo’ kici mi khat’ suante i hih man hi, ci hi. Tua i pu i pate gam pen Sengam ah ei tawh i kibatpih Tibet mite, Kawl, Naga, Meitei, Bodo, Kachin, Lahute tawh teengkhawm hi. Sengam panin Jesuh suahma pekin sim lamah kitaikhia in, Jesuh suah khit kum za khawng ciangin Chindwin gam kuam tengah kiteeng ta hi, ci hi.\nKawlzang panin Zo minamte pen AD 1000 kum pawl panin nitumna lam khamtung gamah tai kipan ta dingin kituat hi. Khamtung gama a tai, pawlkhatte in Ciimnuai khua sat uh a, tuate pen tulai taka ‘Zomi’ a kici Tedim gam, Tonzang gam, Manipur gam leh Mizoram donga teeng, Ciimnuai-a piang a kici teng hi. Ciimnuai khua mun pen tulai taka Saizang khua khang ahi hi. Pawl khatte in Sunthla khua kiangah Lailun khua sat uh a, tuate pen tulai taka ‘Lai’ a kici- Falam, Haka leh Thantlang mite hi-in, Lailuna piang zong kici uh hi. Pawl khatte in Sumpui munah Bochung khua sat uh a, tuate pen Lusei suan minam tuamtuamte hi-in, tua panin tulai taka Mizoram kici-ah kizeel uh hi.\nA tai lote Zo minam pawlkhatte Yaw gamah thaam suak uh a, Kawlte tawh kiciau uh ahih manin Kawl bang buang, Zo bang buang kha suak uh hi. Kawlte in ‘Zo’ pen ‘Yaw’ ci-in gelh uh ahih manin ‘Yaw mi’ a suak uh hi. Zo minamte khamtung lamah a lomin a tai-ma in khamtung gamah Khumi/Khamite na tung zo uh hih tuak hi. Asho-te pen khamtung kah loin Kawlzang leh Arakan zang lam zuan uh hi. Cho-te pen bangci lal uh hiam cih kithei lo hi.\nHih bangin Zo minamte pen namdangte in a tuamtuama hong ciaptehna uh hang ahi zongin, i lalna lampi zawi kibat lohna hangin ahi zongin, tu-in lom tuamtuamin kikhenin nam tampi i kisuah hi. Hih banga lom tuamtuama i omna pen nidanga minam khat hi napi damdama a kikhenkhen maw, ahih kei leh nidanga minam tuam tek kihi napi damdama a kigawmgawm maw? cih pen ngaihsuthuaipi khat suak hi. J. Thang Lian Pau\nPrevious: Tulaai Leitung Thuthang Tuamtuam updates July 16,2016\nNext: Pakistan ah Facebook Star khat asanggampa in thatlum\nSiavuan bel hikeng ~ Pu Thangboi\nMite in agam alei amuntek puah in zuum’ eite abang ci\nZomi sung ki pawlna tuamtuam te maban ding: Lunggulhna\nGmail nazakleh nasinding Gadgets 10\nNew Delhi, India ah khualzinna ~ Rev. Lang Suan Thawn\nTeci le Tetti ~ Evan. Suangh Dal\nGZA thu zaksak na tung ah muhdan a tuamtuam ~ Feedback\nTulaai Leitung Thuthang Tuamtuam updates August 8,2016\nPawlpi Sang Nipi (Church School Sunday) ~ Lang Khan Khai\nEU te leh ZCD te Kalay ah Gam thu ki kumkhawm


url: =Myanmar sum tungah General Aung San lim tuansak kikding ki lunggulh :: ZOMI DAILY\nposted on 28 October 2017 at 12:11 pm Lomkholna: Myanmar, News, Sawltak\nAbeisa in Myanmar sungah akizang sum “Bank Notes” te tungah General Aung San ii lim aki tuangsak himahleh galkap kumpi “Military Junta” akahkhit ciangin General Aung San limteng hepkhiatsak uhhi. Tuabang in General Aung San ii alim aki hepkhiatzawh kum 30 bang acingtoding hita hi.\nAhi zongin Myanmar sum tungah General Aung San ii lim tuansak kikding ngetna kinei a, Lower House ah kikupding thukimna zanni Friday ni in ki neikhin cihthu Irrawaddy pan kiza hi.\nMagwe Region’s Myaing Township panin National League for Democracy (NLD)’s lawmaker U Aung Khin Win in zanni Friday ni in thusunna “Proposal” nei in, Union Government in Bank Notes te tungah General Aung San ii limtawh laihkikding pulakkhia hi.\nParliament ah agenkhiatna ah ih Myanmar sum tungah humpi leh sai “Lion & Elephant” limpeuh ihtuansak sangin Bogyoke Aung San ii alim ki tuangsakkik leh mipi te’nzong zangnuam mahmahding uhhi ci’n genkhia hi.\nGeneral Aung San ii alim pen Myanmar sum tungah abeisa 1958 kum akipan aki tuangsak ahihi. Bogyoke Aung San leh alawmte mi 8 aki suamlup khitzawh kum 10 khitciang in Myanmar Currency Notes te tungah General Aung San lim aki tuangsak ahihi. Bogyoke Aung San bekthamlo, Thakhin Pho Hla Gyi, Saya San cihte ii limzong Myanmar Bank Notes te tungah ki tuangsak ngeihi.\nAhi zongin tua Myanmar makaipi te ii lim akituangsak Currency Notes tepen 1988 kum khitzawh damdam in hongbei toto hi. Myanmar sungah 1988 kum lungphoto “pro-democracy protestors” aki neihkhitzawh mimasa makaite ii alimteng aki hepkhiatsak ahihi. Amau limte akizat taangin Lion leh Elephant lim cihtepeuh hongki thupisak zawsop hi.\nMP U Kan Myint of Magwe Region’s Thanyat Township inzong hih thusunna “Proposal” pen thukimpihna pulakkhia hi.\nAma genkhiatna ah gamdang tuamtuam te ii Banknotes tungahzong agam ii makai, Kings, Queens, Heroes, Prominent Figures cihte pahtawina in tuangsak uhhi.\nGentehna in America’s George Washington, Thomas Jefferson, Abraham Lincoln, Andrew Jackson leh adang tuamtuam te\nChina’s Mao Zedong, India’s Mohandas Gandhi, Thai’s Bhumibol Adulyadej cihte zong amau gamciat ii sum tungah ki tuangsak hi ci’n kuppih hi.\nMyanmar’s Currency tungah ahihleh mihing, mimakai Hero te aki tuansak saangsik in, ganhing limpeuh aki tuansak pen khasiat huai mahmah hi ci’n MPs te mai ah genkhia hi.\nMyanmar Central Bank panin agenkhiatna ah Myanmar sung aom sum Denomination tuamtuamte avekin puahpha in kilaihding hileh 100 Billion panin 300 Billion Kyats bang beitheiding ci’n pulakkhia uhhi.\nMP U Aung Khin Win in agenkhiatna ah aomsa Banknotes te avekin laihding hizenzenlo a, athak aki Print khiatding ciangin damdam in laihtohtohding aci kahizaw hi.\nRelated: Singapore ah Kawlgammi innteeng khat kumkhat sungbang khasum kipialo\nMyanmar sungah kum 2, kum 3 hal cihbang in Banknotes athak ki Print khiatbeh zelzel hi. Gentehna in abeisa 2009 kumin Central Bank panin 5000 Kyat Notes ki Print khia hi. 2012 kum inzong 10,000 Kyat Notes ki Print khia a, 2014 kum inzong 200, 500, 1000 Kyat Notes te Size atuamtawh ki Print khia hi. Tuate ah damdam in laihtohding aci kahihi ci’n MPs te tungah genkhia hi. Sawltak #zomidaily\nPrevious: Video: US ah naupang kum 10 aphapan khatin mawtaw hattak in phenghawlgawp\nNext: ZAM Thupuak :: 29 October 2017 (UN vai tuamtuam)